Prifysgol Aberystwyth - 2. Datblygu ac Adolygu\n2. Dylid datblygu cynlluniau a modiwlau newydd o fewn y Cyfadrannau, gan ddilyn arfer da wrth cynllunio cwricwlwm, ac ystyried disgrifiadau lefel ASA a’r datganiadau meincnodi pwnc. Dylid ymgynghori gyda myfyrwyr, ac ymgynghori’n allanol gydag arholwyr allanol, arbenigwyr pwnc, cyrff proffesiynol (PSRB) neu gyrff ymgynghorol eraill yn gynnar yn ystod datblygiad cynllun, a bydd tystiolaeth ddogfennol o’r broses hon yn cael ei hystyried gan baneli cymeradwyo cynllun. Dylai Cyfadrannau ystyried goblygiadau unrhyw ddatblygiad newydd ar gyfer staffio, ac ystyried yn ogystal y cylch cynllunio dwy flynedd er mwyn sicrhau bod modd cwblhau’r broses cymeradwyo cynllun mewn da bryd fel bod modd sicrhau marchnata effeithiol.\n3. Wrth gynllunio cynllun neu fodiwl newydd, bydd angen i'r Cyfadrannau ystyried y meini prawf a amlinellir yn y ffurflen Schemapp1 a’r Ffurflen Cymeradwyo Modiwl. Bydd y dogfennau hyn yn cael eu hystyried yn fanwl yn ystod y prosesau cymeradwyo a amlinellir yn Adran 2 y Llawlyfr Ansawdd Academaidd.\n4. Ym mis Mawrth 2015, cyhoeddwyd hysbysiad gan yr Awdurdod Cystadleuaeth a Marchnadoedd (CMA), gyda’r nod o gynorthwyo darparwyr addysg uwch i gydymffurfio â’u dyletswyddau yn ôl cyfraith defnyddwyr. Mae’r hysbysiad yn amlinellu safbwynt yr Awdurdod Cystadleuaeth mewn nifer o feysydd, yn cynnwys darparu gwybodaeth ar gyfer israddedigion. Lluniwyd canllaw ymarferol gan yr Asiantaeth Sicrwydd Ansawdd (ASA) er mwyn cynorthwyo darparwyr i gyflwyno gwybodaeth o ansawdd uchel i ddarpar fyfyrwyr, a hynny yn cynnwys gofynion mynediad, strwythur a dull dysgu’r cwrs, gwybodaeth am fodiwlau, asesiadau ac adborth, a chostau’r cwrs. Mae’r canllaw ar gael yma:\n5. Wrth ymateb i gyngor yr Awdurdod Cystadleuaeth a Marchnadoedd, bydd angen i'r Cyfadrannau gynllunio’n ofalus cyn cyflwyno unrhyw newidiadau i gynlluniau cyfredol, a’r modiwlau sy’n cyfrannu tuag atynt. Os yw newidiadau’n cael eu cynnig fel rhan o ymarferiadau monitro blynyddol neu adolygu cyfnodol, neu mewn ymateb i drefniadau adborth allanol neu adborth myfyrwyr, bydd angen i'r Cyfadrannau ymgynghori gyda myfyrwyr cyfredol (yn cynnwys y rhai sydd wedi derbyn cynnig ond sydd heb ddechrau eu hastudiaethau) cyn y gellir ystyried cymeradwyo’r newidiadau. Bydd union natur yr ymgynghori hwn yn dibynnu ar ystod y newidiadau arfaethedig ond fe all ddilyn un o’r dewisiadau canlynol. Dylai'r Cyfadrannau ymgynghori â’r Tîm Sicrwydd Ansawdd yn y Gofrestrfa Academaidd i gael cyngor pellach: : sicrwydd-ansawdd@aber.ac.uk:\n(i) Ymgynghori trwy’r Pwyllgor Ymgynghorol Staff-Myfyrwyr;\n(ii) Ymgynghori gyda myfyrwyr unigol trwy e-bost, gyda’r myfyrwyr anfon ymatebion at Gynrychiolwyr Myfyrwyr er mwyn galluogi trafodaeth ar y cyd mewn cyfarfod o Bwyllgor Ymgynghorol Staff / Myfyrwyr;\n8. Y Cyfarannau sy’n gyfrifol am gynnal y manylebau rhaglen ar-lein, a byddant yn adolygu eu cywirdeb yn flynyddol fel rhan o Fonitro Blynyddol y Cynlluniau trwy Gwrs (AMTS). Bydd y manylebau rhaglen hefyd yn derbyn archwiliad allanol fel rhan o’r Adolygiad Cyfnodol o Gynlluniau.\n9. Darperir templed ar gyfer eu paratoi ar y dechrau a’u cymeradwyo fel rhan o gymeradwyo cynlluniau ac Adolygiad Cyfnodol o Gynlluniau. Ceir templed penodol ar gyfer cynlluniau sy’n cynnwys blwyddyn integredig mewn diwydiant, gyda chanlyniadau dysgu a fydd yn gyffredin i bob cynllun. Mae’r rhain ar gael yn Adran 2.12 y Llawlyfr. Paratowyd canllawiau ar gyfer ysgrifennu manylebau rhaglen gan ASA a’r Academi Addysg Uwch, ac maent ar gael yma:\n13. Mewn achosion eithriadol, gan y Pwyllgor Datblygu a Chynllunio Academaidd ganiatáu dulliau marchnata eraill ‘yn dibynnu ar gymeradwyaeth’. Byddai hyn yn golygu bod y Cyfadrannau yn gallu cynhyrchu taflenni print neu arddangos manylion ar wefannau adrannol neu trwy gyfryngau cymdeithasol. Noder na fydd hyn yn cynnwys UCAS na thudalennau cyrsiau’r Brifysgol. Er mwyn gofyn i’r Pwyllgor ystyried caniatáu marchnata ehangach ‘yn dibynnu ar gymeradwyaeth’, bydd angen i'r Cyfadrannau gwblhau cais yn y rhan berthnasol o’r ffurflen Schemapp1. Dyma’r meini prawf ar gyfer penderfyniad gan y Pwyllgor Datblygu a Chynllunio Academaidd:\n(i) Rhaid i o leiaf 75% o’r cynllun fod yn cael ei ddarparu eisoes trwy fodiwlau cyfredol;\n(ii) Mae’r holl adnoddau ar gyfer darparu’r cynllun yn bodoli eisoes;\n(i) Mae’r cytundeb partneriaeth eisoes wedi ei gymeradwyo;\n1. Caiff Proses Cymeradwyo Modiwl y Brifysgol ei goruchwylio gan y Pwyllgor Sicrwydd Ansawdd. Pwyllgorau Materion Academaidd y Cyfadrannau sy’n gyfrifol am gymeradwyo modiwlau newydd a modiwlau wedi’u hailstrwythuro, mân newidiadau i fodiwlau, atal a dileu modiwlau. Dylid cyflwyno cynigion am fodiwlau newydd a modiwlau wedi’u hailstrwythuro ar y Ffurflen Cymeradwyo Modiwl (MAF) a’u cyflwyno i’r Gyfadran berthnasol eu hystyried. Dylai aelod academaidd annibynnol o staff graffu’r cynigion; dylai’r asesydd gwblhau’r adran ar ddiwedd y Ffurflen Cymeradwyo Modiwl cyn i’r modiwl dderbyn ystyriaeth Pwyllgor Materion Academaidd y Gyfadran . Yn dilyn cymeradwyaeth Pwyllgor Materion Academaidd y Gyfadran dylai’r Gyfadran lanlwytho fersiwn terfynol y Ffurflen Cymeradwyo Modiwl i SharePoint a gosod manylion y modiwl ar y Gronfa Ddata Modiwlau. Dylid cyflwyno modiwlau Dysgu o Bell sy’n seiliedig ar fodiwlau campws cyfredol, a modiwlau cyfrwng Cymraeg sydd yr un fath yn union â modiwlau sydd wedi’u cymeradwyo, neu vice versa, ar y Ffurflen Cymeradwyo Modiwl.\n2. Dylai pob modiwl newydd ac sydd wedi’i ailstrwythuro dderbyn cymeradwyaeth y Gyfadran a dylid diweddaru’r wybodaeth ar y gronfa ddata modiwlau a chynlluniau ar gyfer y sesiwn academaidd nesaf erbyn diwedd tymor y gwanwyn (ar gyfer 2017/18 y dyddiad hwn yw 23 Mawrth 2018) neu heb fod yn hwyrach na 31 Mawrth os yw tymor y gwanwyn yn gorffen ar ôl y dyddiad hwn.\n3. Dylid defnyddio’r Ffurflen Mân Newid (MCF) i wneud cais am fân newidiadau i fodiwlau’n unig, er enghraifft newid teitl, newidiadau bach yn y cynnwys, newid o ran pwyso asesu nad yw’n effeithio ar ganlyniadau dysgu, a newidiadau o ran semester. Rhaid cwblhau’r Ffurflen Cymeradwyo Modiwl os ceir newidiadau sylweddol i gynnwys y modiwl, ei ganlyniadau dysgu neu drefn asesu.\nFfurflen Mân Newid\n4. Dylid cyflwyno cynigion i ddileu a/neu atal modiwlau i Bwyllgor Materion Academaidd y Gyfadran am gymeradwyaeth. Dylid cyfeirio ymholiadau am ddileu neu atal modiwl i’r unigolyn sy’n gyfrifol am y Pwyllgor Materion Academaidd yn y Cyfadran berthnasol yn y lle cyntaf. Efallai y bydd y Cyfadrannau am ddefnyddio’r Ffurflen Dileu neu Atal Modiwl i gofnodi modiwlau sydd i’w dileu neu eu hatal pan gânt eu hystyried gan eu Pwyllgor Materion Academaidd.\nDileu neu Atal Modiwl\n5. Fel rhan o’r broses gymeradwyo mewn Cyfadrannau, dylai’r Gyfadran sy’n gyfrifol am yr addysgu sicrhau bod ganddi’r adnoddau angenrheidiol i gyflwyno’r modiwl.\n6. Nid rhoi ffurf orfodol ar eiriau ar gyfer llenwi Ffurflen Cymeradwyo Modiwl yw bwriad y Llawlyfr Ansawdd Academaidd , ond mae’n ceisio egluro rhai o’r cwestiynau cyffredin. Mae newidiadau modiwl sy’n gorfod derbyn cymeradwyaeth y Gyfadran yn cynnwys:\n(i) Newid sylweddol i gynnwys y modiwl;\n(ii) Unrhyw newid yn y lefel a ddynodir;\n(iii) Unrhyw newid o ran pwyso credydau;\n(iv) Unrhyw newid yn y canlyniadau dysgu a/neu ddulliau asesu.\n7. Caiff yr angen am fodiwl newydd neu wedi’i ailstrwythuro ei nodi ar lefel adran neu bwnc, a dynodir Cydlynydd Modiwl i arwain ar ddrafftio’r cynnig.\n8. Caiff cynnig drafft ei baratoi yn defnyddio’r Ffurflen Cymeradwyo Modiwl a’r canllawiau a geir yn y Llawlyfr Ansawdd; os yw modiwl yn cael ei ailstrwythuro dylid nodi hyn yn y blwch ym mhob adran lle mae newidiadau’n cael eu cynnig.\n9. Dylid anfon y cynnig am gymeradwyaeth y Gyfadran i Bwyllgor Materion Academaidd y Gyfadran. Gallai hyn fod i unigolyn a enwir yn y lle cyntaf (fel y Cyfarwyddwr Dysgu ac Addysgu neu weinyddydd) er mwyn gallu enwebu adolygydd modiwl a throsglwyddo’r cynnig iddynt.\n10. Dylai fod gan y cyfadrannau broses ar gyfer craffu cynigion modiwl gan aelod academaidd annibynnol o staff nad yw wedi bod â rhan yn y gwaith o baratoi’r modiwl (e.e. gallai’r Cyfarwyddwr Dysgu ac Addysgu neu gyfatebol, neu’r Cyfarwyddwr Astudiaethau Uwchraddedig enwebu adolygydd modiwl).\n11. Dylai’r asesydd ystyried y modiwl, darparu adborth adeiladol yn yr adran ar ddiwedd y Ffurflen Cymeradwyo Modiwl ac argymell un o’r camau gweithredu canlynol:\n(i) Cymeradwyo’r cynnig;\n(ii) Cyfeirio at Bwyllgor Materion Academaidd y Gyfadran i’w drafod ymhellach, neu gymeradwyo yn amodol ar ddiwygiadau a nodir;\n(iii) Cyfeirio’n ôl at y cydlynydd modiwl i’w ddatblygu ymhellach.\n12. Dylai Dylai'r Ffurflen Cymeradwyo Modiwl ar ôl iddi gael ei chwblhau, gan gynnwys sylwadau’r adolygydd annibynnol, gael ei chymeradwyo gan Bwyllgor Materion Academaidd y Gyfadran.\n13. Unwaith y bydd modiwl wedi’i gymeradwyo’n llawn y Gyfadaran sy'n gyfrifol am lanlwytho fersiwn terfynol y Ffurflen Cymeradwyo Modiwl i SharePoint. Bydd y Gofrestrfa Academaidd, y Gwasanaethau Gwybodaeth a’r Swyddfa Amserlennu yn cael eu hysbysu’n awtomatig drwy lif gwaith yn SharePoint.\n14. Mae athrofeydd hefyd yn gyfrifol am greu neu ddiwygio manylion y modiwl ar Gronfa Ddata Modiwlau AStRA. Ni fydd modiwlau newydd yn ymddangos hyd nes bod y Swyddfa Ansawdd Academaidd a Chofnodion wedi derbyn hysbysiad fod y Ffurflen Cymeradwyo Modiwl wedi’i lanlwytho i SharePoint.\n15. Mewn achosion lle mae trothwy isaf yn cael ei weithredu ar gyfer modiwlau dewisol, mae’n rhaid i’r Gyfadran hysbysu’r myfyrwyr nad oes sicrwydd y bydd modiwl yn cael ei gynnal os yw’r nifer o fyfyrwyr sy’n cofrestru ar ei gyfer yn isel, ac y gallai myfyrwyr orfod dewis eto.\nArweiniad ar Gwblhau’r Ffurflen Cymeradwyo Modiwl\n16. Defnyddir yr wybodaeth ar y Ffurflen Cymeradwyo Modiwl fel sail i’r holl ddogfennau modiwl perthnasol, gan gynnwys ar gronfa ddata modiwlau PA ac yn y llawlyfrau cynllun gradd. Dylid ystyried yn ofalus y lefel o fanylion a fydd yn ymddangos ar y we yng nghyd-destun arweiniad yr Awdurdod Cystadleuaeth a Marchnadoedd. Dylai unrhyw wybodaeth a gyhoeddir fod yn ddigon manwl i ganiatáu i fyfyrwyr cyfredol a darpar fyfyrwyr wneud dewisiadau gwybodus, ond nid mor llawn fel y byddai mân newidiadau - nad ydynt yn effeithio ar ganlyniadau nac asesiadau - yn sbarduno’r angen i gyflwyno Ffurflen Cymeradwyo Modiwl.\n17. Mae’r dyddiad cau terfynol ar gyfer cynigion modiwl Rhan Dau mewn pryd ar gyfer cofrestru dros dro yn ystod y sesiwn cyn yr un y bwriedir cyflwyno’r modiwl ynddi. Dim ond mewn amgylchiadau eithriadol, fel y rheini a fyddai’n codi o newidiadau staff, y dylai Cyfadrannau ystyried cynigion am fodiwlau a gyflwynir ar ôl y dyddiad hwnnw\nFfurflen Cymeradwyo Modiwl – Gwybodaeth Gefndir\n18. Mae’r adran ragarweiniol hon ar y Ffurflen Cymeradwyo Modiwl yn cynnwys gwybodaeth gefndir y modiwl. Yn gyffredinol mae’r cwestiynau yn weinyddol ac yn hunanesboniadol.\nC5 Cydlynydd Modiwl: Os cynigir y bydd y modiwl yn cael ei gydlynu a/neu fod cyfran sylweddol o’r addysgu’n cael ei wneud gan rywun nad yw’n aelod o PA, dylid cyflwyno CV cryno ar gyfer yr unigolyn/ion dan sylw gyda’r Ffurflen Cymeradwyo Modiwl i bwyllgor priodol y Gyfadran.\nC10 Oes goblygiadau o ran strwythur unrhyw gynlluniau astudio yn codi o’r modiwl? Byddwch yn ymwybodol y gallai newidiadau sylweddol i graidd cynllun neu newid yn lefel y modiwl arwain at anghydbwysedd yn y semestrau.\nC 12-21 Mae’r cwestiynau hyn yn bwysig ar gyfer y gronfa ddata modiwlau a monitro ansawdd drwy wirio’r portffolio modiwlau. Dylid bod yn ofalus o ran gorgyffwrdd ag adrannau eraill. Gellir ymgymryd â chwiliad am deitlau a/neu gynnwys tebyg drwy ddefnyddio’r gronfa ddata modiwlau. Os defnyddir yr adran hon i ddynodi cydrannau ategol, nodwch unrhyw debygrwydd a gwahaniaeth yn lefel y cynnwys yn ogystal â phwnc y cynnwys. Ydy’r modiwl arfaethedig yn datblygu pynciau a gyflwynir mewn modiwl arall, yn darparu gwybodaeth graidd i fodiwlau eraill neu’n plethu ar yr un lefel?\nSail Resymegol a Chynnwys y Modiwl\n19. Dylai hwn fod mor wrthrychol â phosibl. Gall fod gan y cynigydd syniad clir iawn o werth bwriedig y modiwl a’i ganlyniadau ond gallai hyn fod yn llai amlwg i rywun sy’n edrych o’r tu allan i’r ddisgyblaeth.\nC22 Sail resymegol academaidd: Dylai hyn gynnwys gwybodaeth gefndir e.e. bwriad i lenwi bwlch yn y portffolio o fodiwlau a/neu sgiliau; nod i wella cyflogadwyedd myfyrwyr, neu wella eu gallu i drin materion cymhleth gydag amrywiaeth o sgiliau academaidd/technegol. Gellir cynnig rhai amcanion penodol e.e. yn ymwneud â’r disgwyliad y bydd y rhaglen arfaethedig yn bodloni gofynion achrediad proffesiynol neu y bydd y modiwl yn helpu i fodloni gofynion diwygiedig; y bydd y myfyrwyr yn cael sgiliau TGCh mwy cyfredol neu y byddant yn cael sgiliau TGCh ehangach y gellid eu diweddaru’n rheolaidd mewn cyflogaeth neu gydag astudio pellach. Ni fydd yr wybodaeth hon yn ymddangos yn y gronfa ddata modiwlau.\nC23 Disgrifiad cryno: Dylai hwn fod yn grynodeb o gynnwys y modiwl, wedi’i anelu at gynulleidfa o fyfyrwyr (dim mwy na 150 o eiriau). Bydd yr wybodaeth hon yn ymddangos yn y gronfa ddata modiwlau.\nC24 Cynnwys: Bydd yr wybodaeth hon yn ymddangos yn y gronfa ddata modiwlau. Mae angen i’r wybodaeth fod yn gymharol fanwl a dylai gynnwys y pynciau sydd i’w trafod a dylai grybwyll y gyfran o amser a’r math o gyflwyno y dylid eu disgwyl fel darlithoedd, seminarau a/neu fathau eraill o gyflwyno. Os yw cydweithwyr yn rhy ragnodol wrth osod cynnwys y cwrs yn y Ffurflen Cymeradwyo Modiwl, gallai gyfyngu ar eu gallu i gyflwyno diwygiadau i ddarlithoedd neu seminarau unigol mewn ymateb i ddatblygiadau yn y maes neu werthusiadau modiwl. Gellir cyhoeddi’r cynllun wythnosol manwl yn cynnwys darlithoedd, seminarau ac ati ar Blackboard, mewn llawlyfrau modiwl neu gyfatebol fel elfennau o gyflwyno a allai newid o flwyddyn i flwyddyn heb fod newid i’r cynnwys a fyddai’n golygu ailgyflwyno Ffurflen Cymeradwyo Modiwl.\n20. Mewn perthynas â manylion unrhyw ddulliau addysgu eraill gallai’r cynigydd geisio tynnu sylw at ddulliau cyflwyno amgen i’r ddarlith safonol, y seminar ac opsiynau ymarferol e.e. TG / grŵp / gweithgareddau allanol.\nCanlyniadau Dysgu ac Asesiadau\n21. Dylid pennu’r lefel arfaethedig (0, 1, 2, 3, M, etc.) mewn perthynas â’r disgrifyddion lefel PA a gytunwyd; gweler Atodiad 1.\nC29 Canlyniadau Dysgu: defnyddiwch y fformat safonol ‘Wedi cwblhau'r modiwl dylai'r myfyrwyr' gyda rhestr wedi’i rhifo o ganlyniadau dysgu’n dilyn. Nid oes rhaid i’r rhestr fod yn nhrefn pwysigrwydd o reidrwydd; mae’n ddefnyddiol rhoi rhifau ar y canlyniadau er mwyn hwyluso ymateb i’r cwestiwn ar sut maent yn gysylltiedig â’r dulliau asesu. Fel arfer gellid pennu 3- 8 o ganlyniadau dysgu i fodiwl 10 credyd.\nC30 Asesu: Bydd yr wybodaeth hon yn ymddangos yn y gronfa ddata modiwlau ac mae’n cysylltu’n uniongyrchol â’r meddalwedd trefnu amserlen ac arholiadau. Nodwch hyd yr arholiadau, manylion y gwaith cwrs a chanran pwyso pob un gan egluro sut mae pob canlyniad dysgu’n gysylltiedig â’r dulliau asesu. Mae asesu’n cyfeirio at bob modd y mae cynnydd myfyrwyr drwy’r modiwl a’u perfformiad yn cael eu mesur. Mae asesiadau ffurfiannol a chrynodol yn berthnasol. Defnyddiwch y fformat tabl a ddarperir.\nAsesu: Dylid pennu’r mathau o asesu h.y. arholiad ysgrifenedig nas gwelwyd (traethawd, ateb byr, cwestiynau amlddewis ac ati) a gwaith cwrs (llafar, portffolio, perfformiad, traethawd ac ati) gyda’r hyd/raddfa. Dylid cynnwys pob elfen mewn asesiad crynodol fel cyfran o’r asesiad cyflawn. Mae hyn yn hanfodol wrth fonitro’r berthynas rhwng asesu a phwyso credydau a llwyth gwaith y myfyriwr. Os yw’r canlyniadau dysgu yn disgrifio dull dysgu gyda’r myfyriwr yn y canol gyda dull grŵp, ond bod yr asesu’n bennaf yn arholiad ysgrifenedig nas gwelwyd, caiff anghysondeb ei ddatgelu.\nAsesiad Ailsefyll: Mae hyn yn cyfeirio at gyfleoedd i ailsefyll, gwnewch yn siŵr eich bod yn nodi’n glir os bydd cyfle i ailsefyll a pha fath o asesiad fydd hwn. Dylai fformat yr asesiad ailsefyll fod yr un fath â’r asesiad semester oni bai ei fod yn amhosibl ei atgynhyrchu e.e. gwaith grŵp neu ymarferol. Dylai unrhyw elfennau a basiwyd fel arfer gael eu dwyn ymlaen.\n22. Gallai datblygu un neu ragor o’r sgiliau a restrir yn yr adran hon fod yn echblyg yn rhaglen y modiwl. Os felly, dylid nodi natur y sgiliau sydd i’w datblygu. Os, yn ogystal, yw’r sgiliau yn cael eu hasesu’n ffurfiol, dylid nodi hyn fel ie/na. Gweler atodiad 3 am restr gymeradwy o sgiliau.\nGwybodaeth Gyffredinol Arall\n23. C38 Rhestr Ddarllen: Ychwanegwch restr ddarllen y modiwl at Restrau Darllen Aspire http://aspire.aber.ac.uk/ cyn gynted â phosibl. Fel arfer ni ddylai’r rhestr ddarllen gynnwys mwy na 12 o lyfrau; gwahaniaethwch rhwng darllen hanfodol a darllen pellach ac ychwanegwch i’r Rhestrau Darllen Aspire cyn gynted â phosibl.\nBydd staff y Gwasanaethau Gwybodaeth yn prynu stoc llyfrgell gydag un copi o bob llyfr ar y rhestr yn y lle cyntaf. Bydd prynu copïau niferus o lyfrau Hanfodol i fodiwlau sy’n dechrau yn Semester Un yn dechrau ym mis Mehefin pan fydd y niferoedd disgwyliedig o fyfyrwyr yn wybyddus.\nBydd staff y Gwasanaethau Gwybodaeth yn cyhoeddi rhestr Aspire pan fyddant yn gwirio’r ffurflen hon ac yn cysylltu’r rhestr â hierarchaeth Aspire pan fydd y cod modiwl newydd ar gael ar Aspire.\nGellir ychwanegu adnoddau ar unrhyw adeg fel bod modd ailgyhoeddi’r rhestr.\nMae hyfforddiant un i un i ddefnyddwyr newydd Aspire ar gael, neu os oes gennych chi unrhyw gwestiynau eraill am y broses hon neu am ddefnyddio Aspire, cysylltwch â’ch llyfrgellydd pwnc neu acastaff@aber.ac.uk. Mae deunyddiau hyfforddi yn eich pwysau hefyd ar gael: https://www.aber.ac.uk/cy/is/library-services/readinglists/\n24. C39 Adnoddau: Dylai gofynion Llyfrgell a TG gynnwys amcangyfrif o amledd defnydd o TG e.e. oes angen labordy cyfrifiadurol bob wythnos, yn ysbeidiol ac ati? Pa feddalwedd sydd ei angen, pa gyfleusterau argraffu? Dylid trafod gofynion Llyfrgell a TG gyda’r GG yn gynnar wrth ffurfio cynigion.\nTystiolaeth o Graffu Annibynnol\n25. Dylai aelod academaidd annibynnol o staff nad yw wedi ymwneud ag ysgrifennu’r modiwl graffu’r cynigion modiwl; Pwyllgor Materion Academaidd y Gyfadran neu'r corff cyfatebol ddylai enwebu’r adolygydd, ac nid yr unigolyn/ion sy’n drafftio’r modiwl. Dylai’r adolygydd gwblhau’r rhan hon ar y ffurflen a chysylltu â’r cynigydd, a ddylai wneud unrhyw newidiadau angenrheidiol i’r ffurflen a/neu roi ymateb yn y blwch isod. Os yw modiwl yn gyfieithiad uniongyrchol o fodiwl sydd eisoes wedi’i gymeradwyo, nid oes angen cwblhau’r adran hon.\n26. Mae modiwlau’n ddarostyngedig i gymeradwyaeth ar lefel y Gyfadran, drwy Bwyllgor Materion Academaidd y Gyfadran neu gorff cyfatebol. Ar ôl cwblhau’r broses gymeradwyo fewnol yn y Gyfadran dylai’r aelod o staff sy’n gyfrifol am oruchwylio cymeradwyo modiwlau lanlwytho fersiwn terfynol y Ffurflen Cymeradwyo Modiwl i safle SharePoint, a hefyd sicrhau bod yr wybodaeth yn cael ei gosod ar y gronfa ddata modiwlau.\n27. Wrth bennu natur y galwadau mae'r modiwl yn eu gwneud ar fyfyrwyr dylid cyfeirio at y disgrifyddion lefel a gytunwyd ar gyfer Prifysgol Aberystwyth. Maent wedi eu cyhoeddi yn Adran 3.1 Cynlluniau Astudio a Ddysgir, paragraff 21.\n28. Dylai Canlyniadau Dysgu’r modiwl ddilyn y canllawiau canlynol:\nDylai canlyniad fynegi’r hyn y dylai myfyrwyr allu ei wneud ar ôl cwblhau’r modiwl\nGall y rhestr o ganlyniadau wahaniaethu rhwng canlyniadau ‘penodol’, a asesir yn uniongyrchol a chanlyniadau ‘cyffredinol’ sy’n ehangach eu natur ac nad oes modd eu hasesu’n uniongyrchol gyda’r dulliau asesu mewn unrhyw fodiwl unigol.\nDylid mynegi canlyniad mewn geiriau sy’n golygu bod modd rhagweld y byddai myfyriwr yn gallu ei gyflawni ar raddfa o ‘yn llawn’ i ‘yn rhannol’ a ‘dim o gwbl’.\nDylai’r gofynion ar fyfyrwyr, fel y’i nodir gan y canlyniadau dysgu arfaethedig, fod yn briodol i lefel y modiwl (gweler disgrifyddion lefel y sefydliad ar gyfer yr hyn a olygir gyda ‘lefel 1’ ac ati)\nDylai fod modd asesu’r canlyniadau ar draws holl ystod y garfan o fyfyrwyr y mae’r modiwl wedi’i gynllunio ar eu cyfer.\nByddai set o ganlyniadau modiwl fel arfer yn cynnwys amrediad o fathau o gyrhaeddiad myfyrwyr (gwybodaeth, dealltwriaeth, sgiliau).\nNi ddisgwylir y byddai mwy na 8 canlyniad yn cael eu dynodi ar gyfer un modiwl penodol.\n29. Nid oes geirfa benodol ar gyfer canlyniadau dysgu. Fodd bynnag, mae’n werth cadw’r canlynol mewn cof.\nDylai berfau a ddefnyddir i ddisgrifio canlyniadau fod yn weithredol ac yn dangos, os yw’r canlyniad am gael ei asesu, y gallu i fesur pob canlyniad drwy asesiad ffurfiannol neu grynodol. Er enghraifft os disgwylir i fyfyrwyr ‘ddeall’ cysyniad, gallai fod yn well nodi y dylai myfyrwyr allu ‘dynodi’ nodweddion y cysyniad, ‘disgrifio’ ei werth wrth egluro ffenomen, ‘dangos’ defnydd o’r cysyniad a ‘gwerthuso’ ei arwyddocâd. Gellid ystyried y canlyniadau hyn fel ffordd fesuradwy i fynegi’r ddealltwriaeth y byddem ni’n disgwyl i fyfyrwyr ei chaffael.\nMae dealltwriaeth yn cynnwys achosion penodol iawn, yn yr enghraifft hon, o ddynodi, disgrifio a dangos. Fodd bynnag ceir amrywiaeth o lefelau canolradd o ddiffiniadau. Gallai geirfa o’r math hwn gynnwys ‘dynodi’n feirniadol’, ‘dangos gallu’, ‘gallu cymhwyso/trafod’ a ‘defnyddio amrywiaeth’. Gallai’r rhain hefyd fodloni gofynion mesur. Yn amlwg bydd hyn yn amrywio’n fawr rhwng ac o fewn disgyblaethau.\n30. Mae’r tabl isod yn cynnwys rhagor o’r berfau llai mesuradwy a thermau amgen y gellid eu cysylltu’n agosach â dulliau asesu. Yn amlwg, mae’r rhain yn benodol i’r cyd-destun ac mae modd cyfnewid rhai â’i gilydd. Nid yw hon yn rhestr holl gynhwysfawr.\nBerf gyffredinol Berf fesurawy\nDeall Dangos dealltwriaeth o\nBod yn ymwybodol Disgrifio, dangos, trafod\nAmgyffred Dadansoddi, Gwerthuso\nCymathu Egluro, Cyfosod\nSefydlu Dangos, Dynodi, Rhestru, Nodi, Cyfiawnhau\nGwerthfawrogi Dadansoddi, Gwerthuso, Cymharu\nYmwybyddiaeth Cyfathrebu, Egluro\nGwybod Diffinio, Gwahaniaethu, Gwerthuso\nSgiliau ar gyfer datblygiad personol a phroffesiynol\nTerminoleg Bydd y dysgwr yn gallu\nCanfod a dehongli gwybodaeth fathemategol ac ystadegol\nYmdrin â phroblemau sy’n cynnwys rhifau\nCyfathrebu a Llythrennedd\nDarllen mewn gwahanol gyd-destunau ac at ddibenion gwahanol\nYsgrifennu at ddibenion gwahanol ac i gynulleidfaoedd gwahanol\nSiarad mewn gwahanol gyd-destunau ac at ddibenion gwahanol (gan gynnwys cyflwyno a thrafod)\nGwella Eich Dysgu a’ch Perfformiad eich Hun\nDangos ymwybyddiaeth o’ch arddulliau dysgu eich hun, eich hoffterau ac anghenion personol a rhwystrau i ddysgu\nDyfeisio a chymhwyso strategaethau dysgu a hunan-reoli realistig\nDyfeisio cynllun gweithredu personol i gynnwys nodau tymor byr a thymor hir\nAdolygu a monitro cynnydd, gan ddiwygio’r cynllun gweithredu fel bo’n briodol, i wella’r perfformiad cyffredinol\nCymhwyso Technoleg Gwybodaeth\nDefnyddio amrywiaeth o becynnau meddalwedd cyffredin\nParatoi a mewnbynnu data\nRheoli systemau storio\nCyflwyno gwybodaeth a data\nDefnyddio ebost / y rhyngrwyd yn briodol ac yn effeithiol\nDatblygiad Personol a Chynllunio Gyrfa\nDatblygu ymwybyddiaeth o sgiliau, credoau a nodweddion personol mewn perthynas â’r cwrs /dilyniant gyrfa\nCynllunio a pharatoi ar gyfer cwrs/gyrfa yn y dyfodol\nMarchnata sgiliau, profiad a chyflawniad yn effeithiol ar bapur ac yn bersonol\nDeall a defnyddio amrywiaeth o strategaethau chwilio am swyddi\nDynodi ffactorau a allai ddylanwadu ar ddatrysiadau posibl\nDatblygu dulliau meddwl creadigol wrth ddatrys problemau\nGwerthuso manteision ac anfanteision datrysiadau posibl\nLlunio cynnig rhesymegol mewn ymateb i broblem\nSgiliau ymchwil a llythrennedd gwybodaeth\nDeall amrywiol ddulliau ymchwil\nCynllunio a chynnal ymchwil\nLlunio adroddiadau sy’n briodol yn academaidd\nGwerthuso dulliau, cynllunio a gweithdrefnau ymchwil\nSgiliau penodol i’r pwnc\nDyfeisir gan yr Adrannau – fel bo’n briodol\nDeall cysyniad dynameg grŵp\nCyfrannu at sefydlu nodau’r grŵp\nCyfrannu’n effeithiol at gynllunio gweithgareddau grŵp\nChwarae rhan weithredol mewn gweithgareddau grŵp\nYmarfer sgiliau trafod a pherswadio\nGwerthuso gweithgareddau grŵp a’ch cyfraniad eich hun\n2.3 Crynodeb o’r Broses Cymeradwyo Cynllun\n1. Yn yr adran hon ceir crynodeb o’r broses cymeradwyo cynllun, a ddisgrifir yn fanwl yn adrannau 2.4 – 2.6. Gallai fod yn ddefnyddiol i staff hefyd gyfeirio at y siart llif ar gyfer cynlluniau newydd. Dylid trafod pob cynnig am gynlluniau newydd ac wedi’u hailstrwythuro, ac achosion arfaethedig o atal a dileu, ym Mhwyllgor Materion Academaidd y Gyfadran neu'r corff cyfatebol cyn cyflwyno i’r Gofrestrfa Academaidd.\nCam 1: ystyried y cynnig cychwynnol\n2. Dylai'r Cyfadrannau gyflwyno’r gyflwyno’r dogfennau canlynol sy’n cefnogi’r cynnig cychwynnol i’r Swyddfa Ansawdd Academaidd a Chofnodion. Mae dyddiadau cau cyflwyno gwaith papur i’w gweld yma.\n(i) Schemapp 1 (Adran A): Cynnig am Gynllun Newydd neu wedi’i Ailstrwythuro: Dim ond Adran A sydd ei hangen ar gyfer Pwyllgor Datblygu a Chynllunio Academaidd, a cheir canllawiau pellach yn y ffurflen.\n(ii) Adroddiad Gwerthuso Busnes ac Ymchwil Marchnad: Dylai Cyfadrannau gysylltu â’r Adran Gynllunio mewn da bryd cyn cyflwyno’r cynnig. Yn dilyn y drafodaeth fanwl hon, bydd yr Adran Gynllunio yn darparu’r templed ar gyfer yr adroddiad hwn; dim ond ar gais gan yr Adran Gynllunio y gellir cael hwn.\n3. Bydd y Pwyllgor Datblygu a Chynllunio Academaidd yn ystyried cynigion yng nghyd-destun y portffolio cyflawn a bydd yn pennu a ddylai fynd ymlaen at banel cymeradwyo cynllun (ac a fydd hwn yn banel mewnol neu allanol). Gall y Pwyllgor Datblygu a Chynllunio Academaidd hefyd benderfynu cyfeirio’r cynnig yn ôl i’r Gyfadran i’w drafod ymhellach. Hysbysebir y Cyfadrannau am benderfyniad y Pwyllgor.\nCam 2: panel cymeradwyo\n4. Os yw’r Pwyllgor Datblygu a Chynllunio Academaidd yn penderfynu bod angen panel cymeradwyo llawn dylai’r Gyfadran enwebu Asesydd Allanol drwy gyflwyno’r canlynol :\nSchemapp 2: Ffurflen enwebu i Aseswyr Allanol gael cyfranogi ym mhroses cymeradwyo Cynlluniau Astudio Newydd/Wedi’u Hailstrwythuro.\n5. Bydd y Gofrestrfa Academaidd yn cysylltu â’r Asesydd Allanol a’r Cyfadrannau i osod dyddiad ar gyfer cyfarfod cymeradwyo cynllun. Rhaid i’r Cyfadrannau gyflwyno’r wybodaeth ganlynol ar gyfer paneli mewnol ac allanol:\n(i) Adran B Schemapp1 (os nad yw wedi’i chwblhau’n flaenorol);\n(ii) Manyleb(au) rhaglen gan gynnwys gwybodaeth fanwl am strwythur y cynllun;\n(iii) Tystiolaeth o ymgynghori allanol yn ystod cyfnod datblygu’r cynnig, ac unrhyw wybodaeth berthnasol arall e.e. dylid cyflwyno CVs unrhyw staff nad ydynt o PA sy’n ymwneud â meini prawf asesu cyflenwi ar gyfer moddau asesu newydd a gwybodaeth am gyfleusterau arbennig i’r Swyddfa Ansawdd Academaidd a Chofnodion.\n(iv) Ffurflenni cymeradwyo modiwlau newydd / wedi’u hailstrwythuro, lle bo’n briodol;\n(v) Canlyniadau dysgu’r cynllun / modiwl wedi’u mapio yn erbyn yr asesu.\n6. Bydd yn ofynnol i’r Asesydd Allanol gwblhau adroddiad ysgrifenedig cyn y digwyddiad i’w ystyried mewn panel cymeradwyo allanol: Schemapp4: Adroddiad yr Asesydd Allanol. Bydd y Swyddfa Ansawdd Academaidd a Chofnodion yn gofyn am hwn unwaith y bydd yr Asesydd Allanol wedi derbyn y gwahoddiad i ddod i’r panel .\nCam 3: Canlyniad\n7. Yn dilyn cyfarfod y panel, bydd yr aelod panel o’r Swyddfa Ansawdd Academaidd a Chofnodion yn llunio adroddiad mewn ymgynghoriad â’r Cadeirydd: Schemapp5 Adroddiad y Panel Cymeradwyo Cynllun.\n8. Y Gyfadran sy’n cynnig a ddylai gwblhau Adran C Schemapp1 mewn ymateb i’r adroddiad, gan ddarparu manylion am ddiwygiadau a wnaed i’r cynnig gwreiddiol o ganlyniad i’r adborth gan banel cymeradwyo’r cynllun. Ni ddylid gwneud unrhyw newidiadau pellach i Adrannau A a B. Caiff fersiynau terfynol Adran C Schemapp1 a Schemapp5 eu hadrodd i’r Pwyllgor Datblygu a Chynllunio Academaidd\n9. Mae’r ffurflenni canlynol hefyd ar gael a dylid eu cyflwyno i’r Pwyllgor Datblygu a Chynllunio Academaidd eu hystyried os caiff cyfuniadau newydd o Brif Bwnc, Is-bwnc a Chydanrhydedd eu cynnig, ynghyd â newidiadau i deitl a cheisiadau i ddileu neu atal cynllun:\n(i) Schemapp 6: Cymeradwyo Cyfuniadau Newydd o Gynlluniau Prif Bwnc / Is-bwnc a Chydanrhydedd\n(ii) Schemapp 7: Cais i Ddileu / Atal Cynllun\n(iii) Schemapp 8: Cais i Newid Enw Cynllun\n2.4 Cynlluniau Astudio Newydd neu wedi’u Hailstrwythuro\n1. Mae’r adran hon yn disgrifio’r broses a ddefnyddir ar gyfer cymeradwyo cynlluniau gradd trwy gwrs a chynlluniau astudio eraill sy’n arwain at ddyfarniadau Prifysgol Aberystwyth, ac mae’n gymwys i gynigion cynllun newydd a chynlluniau sydd eisoes yn bodoli sy’n cael eu diwygio. Caiff cynlluniau eu cymeradwyo am gyfnod o bum mlynedd, ac ar ôl hynny bydd rhaid iddynt fynd drwy Adolygiad Cyfnodol o’r Cynllun (Adran 2.7).\n2. Y Pwyllgor Datblygu a Chynllunio Academaidd, sy’n is-bwyllgor y Bwrdd Academaidd, sy’n goruchwylio darpariaeth cynlluniau yn y Brifysgol. Mae’r Pwyllgor Datblygu a Chynllunio Academaidd yn gyfrifol am gynnal trosolwg o gynigion am gynlluniau newydd, ataliadau a dileadau. Caiff cynigion am gynlluniau newydd a diwygiedig eu hystyried gan baneli cymeradwyo cynlluniau, sy’n atebol i’r Pwyllgor Datblygu a Chynllunio Academaidd.\n3.Mae’r broses gymeradwyo wedi’i chynllunio i ymdrin â chanllawiau Cod Ansawdd y DU, Penodau B1 Cynllunio a Chymeradwyo Cynllun, A4 Cymeradwyo ac Adolygu a B8 Monitro ac Adolygu Rhaglen. Mae hyn er mwyn sicrhau’r Brifysgol bod cyfadrannau, wrth ddatblygu cynlluniau astudio newydd, wedi rhoi ystyriaeth briodol i’r canlynol:\n(i) Pwyntiau cyfeiriol allanol, gan gynnwys unrhyw ddatganiadau meincnodi pwnc perthnasol a’r Fframwaith Cymwysterau Addysg Uwch\n(ii) Cyngor arbenigwyr pwnc allanol (er enghraifft arholwr allanol cyfredol neu aelodau o gorff ymgynghorol allanol) a lle bo’n briodol, gofynion Cyrff Proffesiynol, Statudol a Rheoleiddiol a chyflogwyr;\n(iii) Y graddau mae cynigion cynlluniau’n cydweddu â darpariaeth gyfredol a gyda nodau a chenhadaeth y sefydliad;\n(iv) Goblygiadau adnoddau gan gynnwys staff, llyfrgell, TG ac unrhyw adnoddau penodol i bynciau (e.e. cyfleusterau labordy);\n(v) Y lefel debygol o alw.\nAmserlen a phroses cymeradwyo\n4. Dylai Cyfadrannau sy’n bwriadu cyflwyno cynllun astudio newydd, neu wneud addasiadau sylweddol i un sydd eisoes yn bodoli, anelu at ddechrau’r broses ymhell o flaen llaw. Po gynharaf y gellir dechrau ar y broses, y cynharaf y caiff ei chwblhau, a bydd mwy o amser ar gael i recriwtio a hysbysebu er mwyn rhoi’r cyfle gorau i gael niferoedd iachus. Rhaid i staff sy’n datblygu cynlluniau gysylltu â’r Adran Gynllunio, a fydd yn darparu’r templed ar gyfer yr Adroddiad Gwerthuso Busnes ac Ymchwil Marchnad.\n5. Dylid anfon cynigion am gynlluniau newydd/wedi’u hailstrwythuro at y Gofresrfa Academiadd i’w hystyried gan y Pwyllgor Datblygu a Chynllunio Academaidd. Caiff y dyddiadau cau cyflwyno a’r amserlen ar gyfer marchnata a chymeradwyo eu cyhoeddi ar-lein a’u diweddaru’n flynyddol. Bydd y Pwyllgor Datblygu a Chynllunio Academaidd yn penderfynu ar lefel y panel cymeradwyo sydd ei angen ac yn pennu’r amserlen.\n6. Dylid cyflwyno cynigion ar gyfer cynlluniau i’r Pwyllgor Datblygu a Chynllunio Academaidd yn ôl amserlen y Cylch Cynllunio 2 Flynedd. Cyhoeddir y dyddiadau cau ar gyfer cyflwyno papurau i’r Pwyllgor ar-lein a ceir hyd iddynt yma. Os nad yw cynnig ar gyfer cynllun newydd/wedi’i ailstrwythuro yn unol â’r Cylch Cynllunio 2 Flynedd, bydd y Pwyllgor y ystyried dichonoldeb ei gyflwyno yn gynharach na hynny.\n7. Mae ffurflen Schemapp1 yn cynnig opsiwn i gyfadrannau gwblhau Adran A yn unig i gael ystyriaeth gychwynnol gan y Pwyllgor Datblygu a Chynllunio Academaidd. Rhaid cael Adroddiad Gwerthuso Busnes ac Ymchwil Marchnad i gyd-fynd â hwn, ond gellir oedi cwblhau Adran B tan fod y Pwyllgor wedi cadarnhau y caiff y cynnig ei gyfeirio at banel cymeradwyo cynllun.\n8. Os pennir bod angen Asesydd Allanol, gwahoddir cyfadrannu i enwebu Asesydd Allanol i gymryd rhan yn y broses gymeradwyo. Rhaid cyflwyno enwebiadau i’r Gofrestrfa Academaidd drwy gwblhau ffurflen Schemapp2.\n9. Caiff pob cynnig ar gyfer gradd newydd / wedi’i hailstrwythuro ei ystyried gan y Pwyllgor Datblygu a Chynllunio Academaidd. Bydd y Pwyllgor yn penderfynu lefel yr archwiliad. Os cynigir Tystysgrif neu Ddiploma ar ei ben ei hun, rhaid iddo gael cymeradwyaeth fel cynllun astudio newydd gyda manyleb rhaglen a strwythur cynllun. Bydd y Pwyllgor hefyd yn ystyried cynigion i newid teitl cynllun (gweler adran 2.5) a dileu/atal cynllun (gweler adran 2.6). Yn dilyn ystyriaeth gychwynnol, gall y Pwyllgor gynnull Panel Cymeradwyo Allanol neu Fewnol. Gall y Pwyllgor hefyd gymeradwyo cynllun heb ei gyfeirio at banel cymeradwyo, os yw’n fodlon bod y tebygrwydd rhwng y cynnig â’r ddarpariaeth bresennol yn ddigon i gyfiawnhau hynny. Os yw’r Pwyllgor yn fodlon nad yw’r cynigion am gynlluniau gradd, diploma neu dystysgrif newydd eu cyfeirio at banel allanol Gall y Pwyllgor hefyd gynnull panel mewnol mewn achosion ble:\n(i) Cynigir cynlluniau sy’n bodoli eisoes drwy ddull astudio newydd;\n(ii) Cynigir ailstrwythuro cynllun sy’n bodoli eisoes yn helaeth;\n(iii) Cynigir cynllun newydd yn seiliedig yn llwyr ar ddarpariaeth gyfredol.\nFe all y Pwyllgor Datblygu a Chynllunio Academaidd hefyd ofyn am benodi asesydd allanol i gyflwyno adroddiad ysgrifenedig i banel mewnol.\n10. Bydd aelodaeth Panel Cymeradwyo Allanol fel a ganlyn:\n(i) Cadeirydd, a ddaw o’r tu allan i’r Gyfadran sy’n cynnig e.e. Dirprwy Is-Ganghellor Astudiaethau Israddedig/Uwchraddedig Cyfadran. Dylai fod gan y Cadeirydd annibyniaeth briodol a phellter beirniadol o’r cynllun arfaethedig, a chaiff ei ddewis gan y Gofrestrfa Academaidd.\n(ii) O leiaf un aelod o staff academaidd sydd ag annibyniaeth briodol a phellter beirniadol o’r cynllun arfaethedig\n(iii) Asesydd Allanol sydd ag arbenigedd pwnc perthnasol (a fydd fel arfer yn cyfranogi drwy gyswllt fideo);\n(iv) Cynrychiolydd o blith y myfyrwyr a ddaw o gronfa a enwebir gan Undeb y Myfyrwyr;\n(v) Aelod o staff tîm Sicrhau Ansawdd y Gofrestrfa Academiadd a fydd hefyd yn drafftio adroddiad y panel.\n11. Bydd Panel Cymeradwyo Mewnol yn cynnwys yr un aelodaeth, ac eithrio na fydd yn cynnwys Asesydd Allanol. Disgwylir fodd bynnag y dylid cyflwyno sylwadau gan arholwr/wyr allanol cyfredol y cynllun fel tystiolaeth o ymgynghori allanol.\n12. Caiff cyfadrannau eu gwahodd i enwebu cynrychiolydd i gyflwyno’r cynnig yn y cyfarfod panel. Yn achos cynlluniau traws-cyfadran, caiff cynrychiolydd o bob cyfadran dan sylw ei enwebu gan y cyfadrannau perthnasol.\nRôl Paneli Cymeradwyo Cynlluniau\n13. Caiff Paneli Cymeradwyo Cynlluniau eu cyfansoddi fel panel sefydlog sy’n adrodd i’r Pwyllgor Datblygu a Chynllunio Academaidd. Y paneli sy’n gyfrifol am wneud penderfyniadau terfynol ar gymeradwyo cynigion cynlluniau, ond gallant gyfeirio penderfyniadau terfynol at y Pwyllgor Datblygu a Chynllunio Academaidd os ceir pryderon sylweddol neu ystyriaethau ehangach i’r Brifysgol. Bydd y Pwyllgor yn cadw trosolwg o weithrediad y paneli cymeradwyo cynlluniau gan fonitro effeithiolrwydd y broses sicrhau ansawdd.\n14. Rhaid darparu’r dogfennau canlynol i’r paneli cymeradwyo cynlluniau:\n(i) Adran B Schemapp1 (os nad yw wedi’i chwblhau eisoes) yn cynnwys manylion am y sail resymegol dros gyflwyno;\n(iii) Tystiolaeth o ymgynghori allanol yn ystod gwaith datblygu’r cynnig, ac unrhyw wybodaeth berthnasol arall e.e. dylid cyflwyno CVs unrhyw staff o’r tu allan i PA sy’n ymwneud â meini prawf asesu cyflenwi’r moddau asesu newydd a gwybodaeth am gyfleusterau arbennig i’r Swyddfa Ansawdd Academaidd a Chofnodion;\n(iv) Ffurflenni cymeradwyo modiwlau newydd/wedi’u hailstrwythuro ar gyfer unrhyw fodiwlau newydd neu ddiwygiedig\n(v) Map o ganlyniadau dysgu’r cynllun a’r modiwlau unigol.\n15. Bydd y paneli’n sicrhau tystiolaeth o ymgynghori allanoli digonol yn ystod cyfnod datblygu’r cynllun, er enghraifft gydag arholwyr allanol cyfredol, ymgynghorwyr allanol yr adran, a chynrychiolwyr cyrff proffesiynol neu achredu. Bydd y Paneli Cymeradwyo Allanol yn rhoi ystyriaeth lawn i farn yr asesydd allanol, a fydd yn gorfod cwblhau adroddiad ysgrifenedig (Schemapp4) cyn y digwyddiad i’w ystyried gan y panel. Gall y panel cymeradwyo mewnol hefyd ofyn am adroddiad gan yr asesydd allanol.\n16. Caiff cyfarfodydd Paneli Cymeradwyo eu trefnu fel a ganlyn;\n(i) Croeso’r Cadeirydd\n(ii) Crynodeb o’r cynnig gan yr athrofa sy’n cynnig\n(iii) Sylwadau agoriadol yr Asesydd Allanol\n(iv) Trafodaeth gyffredinol, fydd yn ystyried y cwestiynau canlynol ac yn ystyried anghenion yr holl fyfyrwyr:\nA oes tystiolaeth o alw am y cynllun ac a yw’r gofynion mynediad ar y lefel briodol?\nYdy nodau a chanlyniadau dysgu’r cynllun yn briodol yn benodol mewn perthynas â meincnodau pwnc perthnasol, Fframwaith Cymwysterau Addysg Uwch a Fframwaith Credydau a Chymwysterau Cymru?\nYdy cynnwys a chynllun y cwricwlwm yn briodol ar gyfer cyflawni’r canlyniadau dysgu a fwriedir i’r cynllun?\nYdy’r cwricwlwm wedi’i drefnu mewn modd sy’n golygu bod y gofynion ar y dysgwr o ran her ddeallusol, sgiliau, gwybodaeth, cysyniadu ac annibyniaeth dysgu’n cynyddu’n raddol?\nYdy’r drefn asesu’n addas i fesur cyflawniad y canlyniadau a fwriedir?\nOes adnoddau digonol h.y. staff, llyfrgell, TG ac unrhyw ofynion arbenigol, ar gael i gyflenwi’r cynllun yn effeithiol?\nOes unrhyw nodweddion arbennig yn y cynllun sydd â goblygiadau i’w hyfywedd, rheolaeth neu gyflenwi, neu i reoliadau’r Brifysgol?\n(v) Ystyriaeth y panel, lle na fydd cynrychiolydd y gyfadran sy’n cynnig yn bresennol;\nPenderfyniad y Paneli Cymeradwyo Allanol a Mewnol\n17.Mae gan y Paneli Cymeradwyo ddewis o blith yr opsiynau canlynol:\n(i) Cymeradwyo diamod,\n(ii) Cymeradwyo gyda mân addasiadau (i’w cymeradwyo gan Gadeirydd y Panel);\n(iii) Cymeradwyo amodol: cymeradwyaeth yn amodol ar fodloni amodau penodedig o fewn amserlen a osodir. Bydd hyn yn golygu bod angen i’r adran sy’n cynnig gyflwyno ymateb i Gadeirydd y Panel, a chaiff ei gadarnhau hefyd gan yr asesydd allanol;\n(iv) Cyfeirio’n ôl i’r Cyfadrannau. Yn yr achosion hyn, rhagwelir y byddai angen diwygio sylweddol cyn ailgyflwyno’r cynnig;\n18. Bydd Ysgrifennydd y Panel Cymeradwyo yn llunio adroddiad am y cyfarfod (Schemapp5), gan nodi’r penderfyniad, y bydd y Cadeirydd yn llofnodi. Caiff yr athrofa sy’n cynnig ei gwahodd i gwblhau Adran C Schemapp1, i’w hadolygu gan Gadeirydd y Panel, a’r Asesydd Allanol os oes angen. Os yw’r Cadeirydd yn fodlon nad oes unrhyw bryderon yna caiff penderfyniad y panel ei ystyried yn derfynol a’i adrodd i’r Pwyllgor Datblygu a Chynllunio Academaidd. Os ceir unrhyw bryderon yna cyfeirir y penderfyniad terfynol at y Pwyllgor Datblygu a Chynllunio Academaidd.\n19. Pan gaiff cynigion eu cymeradwyo a phan fydd yr holl argymhellion a’r amodau wedi’u bodloni, caiff adroddiad Schemapp5 y Panel Cymeradwyo a fersiwn terfynol Adran C Schemapp1 eu cyflwyno i’r Pwyllgor Datblygu a Chynllunio Academaidd.\n20. Yn dilyn cymeradwyo cynllun, bydd tîm Ansawdd y Gofresrfa Academiadd yn cyfleu’r penderfyniad i’r Athrofa a’i cyflwynodd ac i’r adrannau gwasanaeth perthnasol.\n2.5 Mân Ddiwygiadau i Gynlluniau sy’n Bodoli\n1. Dylai Cyfadrannau roi ystyriaeth ofalus i oblygiadau unrhyw fân ddiwygiadau i gynlluniau sy’n bodoli eisoes, a allai ddeillio o ganlyniad i ymarferion monitro blynyddol neu adborth allanol. Dylid ymgynghori â myfyrwyr yn unol â’r hyn a amlinellir yn Adran 2.1 y Llawlyfr. Dylai Cyfadran nau ymgynghori gyda’r tîm Sicrwydd Ansawdd o fewn y Gofrestrfa Academaidd yn ogystal i ganfod a oes modd cymeradwyo’r newidiadau trwy gymeradwyaeth o fewn y Gyfadran yn unig. Os felly, gellir eu hadrodd i’r Pwyllgor Datblygu a Chynllunio Academaidd trwy gyflwyno’r detholiad perthnasol o gofnodion Pwyllgor Materion Academaidd y Gyfadran, gyda blaen ddalen er mwyn amlinellu’r newidiadau. Os nad yw’r Pwyllgor Datblygu a Chynllunio Academaidd yn fodlon gyda lefel y manylion yn y cofnodion, neu os nad yw’n sicr bod y newidiadau a gynigiwyd yn gyson â’r disgwyliad ar gyfer mân ddiwygiad i gynllun, gall y pwyllgor fynnu bod y Gyfadran o dan sylw yn cyflwyno cynnig ar gyfer ailstrwythuro cynllun trwy gwblhau Schemapp1.\n2. Er mwyn sicrhau nad yw cynlluniau cyffredinol yn newid o ganlyniad i ddiwygiadau cronnol o flwyddyn i flwyddyn, a hynny i’r fath raddau nad ydynt mwyach yn ddilys o safbwynt y manylebau gwreiddiol, mae’n rhaid i Gyfadrannau adolygu pob mân ddiwygiad i gynllun ar ôl cyflwyno’r adroddiad cychwynnol i’r Pwyllgor Datblygu a Chynllunio Academaidd. Bydd y diwygiadau hefyd yn cael eu hadrodd i’r Pwyllgor Sicrwydd Ansawdd trwy Fonitro Blynyddol y Cynlluniau trwy Gwrs. Bydd pob cynllun hefyd yn wynebu Adolygiad Cyfnodol o Gynlluniau bob pum mlynedd.\n3. Gellir cymeradwyo mân newidiadau i gynlluniau hefyd yn ystod Adolygiad Cyfnodol o Gynlluniau, yn unol ag Adran 2.7 y Llawlyfr.\n4. Er mwyn cynorthwyo Cyfadrannau i ystyried lefel y newidiadau sy’n cael eu cynnig a’r broses gymeradwyo sy’n briodol ar eu cyfer, dylid ymgynghori â’r Cyswllt Ansawdd o fewn y Gofrestrfa Academaidd. Fel rheol, bydd mân ddiwygiadau yn goly\n(i) Dim newidiadau sylweddol i amcanion a chanlyniadau dysgu’r cynllun cyfredol;\n(ii) Dim newidiadau sylweddol i nifer credydau’r modiwlau craidd a chyfyngu ar ddewis y myfyrwyr;\n(iii) Dim newidiadau sylweddol i ganlyniadau dysgu’r cynllun cyfredol, ei gynnwys a’i ddulliau asesu;\n(iv) Dim newidiadau sy’n effeithio mwy na 60 credyd o fewn unrhyw lefel yn Rhan Dau mewn cynllun israddedig;\n(v) Dim newidiadau sy’n effeithio mwy na 60 credyd o fewn cynllun uwchraddedig.\nNewidiadau i deitlau cynlluniau\n5. Caiff newidiadau i deitlau cynlluniau eu hystyried gan y Pwyllgor Datblygu a Chynllunio Academaidd. Dylai cyfadrannau gyflwyno cynigion i’r Gofrestrfa Academaidd drwy gwblhau Schemapp 8.\n2.6 Atal a Dileu Cynlluniau Astudio\n1. Caiff cynigion i atal cynlluniau ddim ond eu hystyried ar ôl ymgynghori llawn o fewn y gyfadran berthnasol. Y disgwyliad arferol yw y caiff cynlluniau eu hatal am un flwyddyn yn unig. Caiff cynigion i atal cynlluniau eu hystyried gan y Pwyllgor Datblygu a Chynllunio Academaidd, a dylai Cyfadrannau gyflwyno ffurflen Schemapp7 i’r Gofrestrfa Academaidd.\n2. Caiff cynigion i ddileu cynlluniau ddim ond eu hystyried ar ôl ymgynghori llawn o fewn y gyfadran berthnasol. Y disgwyliad arferol yw y caiff cynlluniau eu dileu’n raddol dros gyfnod i ganiatáu i’r Brifysgol gyflawni ei hymrwymiadau i fyfyrwyr cofrestredig. Yn eithriadol, os oes angen ailstrwythuro ar frys, bydd y Brifysgol yn gwneud pob ymdrech i sicrhau llefydd mewn mannau eraill i fyfyrwyr sy’n dymuno cwblhau’r cynllun astudio y cawsant eu derbyn iddo. Os caiff cynllun israddedig ei ddileu yn ystod cylch derbyn bydd confensiynau arferol UCAS yn weithredol i’r rheini sydd wedi ymgeisio i gael eu derbyn ar y cynllun. Caiff cynigion i ddileu cynlluniau eu hystyried gan y Pwyllgor Datblygu a Chynllunio Academaidd a dylid eu cyflwyno i’r Gofrestrfa Academaidd drwy gwblhau Schemapp7.\n3. Dylid cwblhau Adrannau A1 a B ar y ffurflen Schemapp7 ar gyfer yr holl gynlluniau sydd i’w dileu neu eu hatal. Ar gyfer cynlluniau cyfrwng Cymraeg, dylai Cyfadrannau hefyd gwblhau Adran A2 mewn ymgynghoriad â Chyfarwyddwr Iaith a Diwylliant Cymraeg y Gyfadran, a fydd yn gyfrifol am ymgynghori â’r Grŵp Datblygu Cyfrwng Cymraeg cyn cyflwyno cynnig y Gyfadran i’r Pwyllgor Datblygu a Chynllunio Academaidd.\n4. Dylai Cyfadrannau fod yn ymwybodol y bydd y Pwyllgor Datblygu a Chynllunio Academaidd yn craffu ar gynigion i ddileu neu atal cynlluniau a goblygiadau’r penderfyniadau hyn yng ngoleuni arweiniad y CMA ar Gyfraith Defnyddwyr.\n2.7 Adolygiad Cyfnodol o Gynlluniau\n1. Bydd pob cynllun trwy gwrs (israddedig ac uwchraddedig, gan gynnwys cynlluniau cydweithredol a dilysedig) yn ddarostyngedig i Adolygiad Cyfnodol o Gynlluniau bob pum mlynedd. Caiff cynlluniau newydd eu cymeradwyo am gyfnod o 5 mlynedd neu tan yr adolygiad cyfnodol nesaf o’r cynllun. Bydd y Pwyllgor Sicrwydd Ansawdd yn cynnal cofrestr o gynlluniau i’w hadolygu a gofynnir i Gyfadrannau gadarnhau bod y rhestr hon yn gywir ac yn gyfredol, gan ystyried hefyd gynlluniau sydd i’w dileu neu eu hatal.\n2. Caiff amserlen yr Adolygiad Cyfnodol o Gynlluniau ei phennu gan y Pwyllgor Sicrhau Ansawdd. Lle bo’n ymarferol, bydd y Pwyllgor Sicrwydd Ansawdd yn trefnu digwyddiadau ar y cyd i gyd-fynd ag ymweliadau adolygu gan Gyrff Proffesiynol, Statudol a Rheoleiddio neu o fewn proses fewnol Archwilio Perfformiad Cyfadran/Adran y Brifysgol. Os caiff adolygiad Cyrff Proffesiynol, Statudol a Rheoleiddio ei gynnal gyda phroses a phanel sy’n gyson â’r adolygiad cyfnodol o’r cynllun, gall y Pwyllgor Sicrhau Ansawdd gymeradwyo ail-gymeradwyo cynlluniau ar sail adroddiad y corff allanol.\n3. Caiff aelodaeth Panel Cymeradwyo’r Adolygiad Cyfnodol o’r Cynllun ei bennu gan y Pwyllgor Sicrhau Ansawdd mewn trafodaethau gyda’r Gyfadran, ond bydd yn cynnwys y canlynol:\n(i) Cadeirydd, aelod profiadol o’r staff academaidd;\n(ii) Un aelod o staff academaidd, fel arfer Cyfarwyddwr Dysgu ac Addysgu y Gyfadran;\n(iii) Asesydd allanol, fel arfer yn arholwr allanol sy’n gwasanaethu (fel arfer ceir uchafswm o ddau aelod allanol);\n(iv) Aelod o staff y Gofrestrfa Academaidd, fel arfer cyswllt Sicrhau Ansawdd y Gyfadran;\n(v) Cynrychiolydd o blith myfyrwyr y Gyfadran, neu ddisgyblaeth academaidd gytras.\nUnwaith y bydd y Pwyllgor Sicrhau Ansawdd wedi cytuno ar yr aelodaeth, bydd y Gofrestrfa Academaidd yn cynnull panel yr adolygiad cyfnodol o’r cynllun yn unol â’r amserlen a gyhoeddwyd. Gwahoddir y Gyfadran i enwebu rhai cydlynwyr neu arweinwyr thema i ddod i’r cyfarfod i grynhoi prif nodau’r cynllun ac ateb cwestiynau’r panel.\n4. Bydd yn ofynnol i Gyfadrannau ddarparu’r dogfennau canlynol ar gyfer yr adolygiad cyfnodol o’r cynllun, yn dilyn trafodaethau cychwynnol ar lefel pwyllgorau’r Gyfadran:\n(i) Templed Gwerthuso’r Adolygiad Cyfnodol o Gynlluniau, fydd yn galluogi adfyfyrio ar ddatblygiad y cynlluniau ers yr adolygiad cyfnodol blaenorol o’r cynllun neu gymeradwyaeth gychwynnol, crynodeb o newidiadau cronnol, ac amlinelliad o’r modd yr aethpwyd ati i ystyried y cwricwlwm cynhwysol;\n(ii) Manyleb Rhaglen ddiwygiedig ar gyfer yr holl gynlluniau sy’n destun adolygiad;\nMae’n bosibl y bydd cadeirydd y panel hefyd yn gofyn am gopïau o’r dogfennau canlynol cyn y cyfarfod: ffurflenni AMTS1/2, adroddiadau arholwr allanol, setiau data NSS a/neu unrhyw adroddiadau perthnasol gan Gyrff Proffesiynol, Statudol a Rheoleiddio dros y pum mlynedd ddiwethaf. Caiff y dogfennau eu lanlwytho gan y Cyfadrannau i safle dynodedig SharePoint ar gyfer yr adolygiad cyfnodol o’r cynllun fydd yn cael ei gynnal gan y Gofrestrfa Academaidd.\n5. Bydd y Gofrestrfa Academaidd yn gwahodd y Gyfadran i enwebu asesydd/aseswyr allanol, wedi’u tynnu o blith yr arholwyr allanol sy’n ei gwasanaethu ar hyn o bryd. Fel arfer ni fydd panel adolygiad cyfnodol o’r cynllun yn cynnwys mwy na dau asesydd allanol. Bydd y Gofrestrfa Academaidd yn gwahodd yr asesydd/aseswyr allanol i gyflwyno Adroddiad Allanol i’r Adolygiad Cyfnodol o’r Cynllun i’w ystyried gan y panel.\n6. Bydd gofyn i’r panel ystyried y meysydd canlynol, yn unol â’r disgwyliad a’r dangosyddion ym Mhennod B8 Cod Ansawdd yr ASA:\n(i) Sicrhau hyfywedd a dilysrwydd y cynlluniau sy’n destun adolygiad, yng ngoleuni gwybodaeth sy’n datblygu ym maes y ddisgyblaeth ac unrhyw newidiadau cronnol yn ystod y cyfnod ers y gymeradwyaeth gychwynnol / adolygiad cyfnodol blaenorol o’r cynllun;\n(ii) Gwerthuso cyrhaeddiad canlyniadau dysgu’r cynllun gan fyfyrwyr, gan gyfeirio fel bo’n briodol at adroddiadau monitro blynyddol y cynlluniau trwy gwrs a setiau data, ac adroddiadau arholwyr allanol;\n(iii) Gwerthuso effeithiolrwydd parhaus y cwricwlwm a’r drefn asesu mewn perthynas â chanlyniadau dysgu’r cynllun;\n(iv) Nodi unrhyw wendidau, ac argymell unrhyw gamau gweithredu priodol.\n7. Bydd yr aelod panel o’r Gofrestrfa Academaidd yn paratoi adroddiad ar gyfarfod panel yr adolygiad cyfnodol o’r cynllun, fydd yn cynnwys amlinelliad o’r drafodaeth a chofnod o benderfyniadau ac argymhellion y panel. Bydd y panel yn gwneud un o’r argymhellion canlynol i bob cynllun neu grwpiau o gynlluniau sy’n cael eu hadolygu:\n(i) Ail-gymeradwyo diamod;\n(ii) Ail-gymeradwyo amodol, yn amodol ar fân addasiadau o fewn terfyn amser dynodedig;\n(iii) Ailwampio Sylweddol, a allai olygu cyflwyno cynnig Schemapp1 i’r Pwyllgor Datblygu a Chynllunio Academaidd;\n(iv) Dileu neu Atal.\nGallai’r panel hefyd wneud argymhellion ar lefel y Brifysgol i’w hystyried gan y Pwyllgor Sicrwydd Ansawdd.\n8. Os ceir penderfyniad i ddileu neu atal, bydd gofyn i’r Gyfadran gyflwyno ffurflen Schemapp7 i’r Pwyllgor Datblygu a Chynllunio Academaidd, gan wneud trefniadau priodol i sicrhau bod yr holl ymgeiswyr sydd wedi dechrau ar gynllun yn gallu cwblhau eu hastudiaethau.\n9. Gwahoddir y Gyfadran i ymateb i’r adroddiad drwy gwblhau Adran B y Gwerthusiad o’r Adolygiad Cyfnodol o’r Cynllun, a gaiff ei adolygu gan Gadeirydd y Panel. Os yw’r Cadeirydd yn fodlon nad oes pryderon yna caiff penderfyniad y panel mewn perthynas â’r cynlluniau dan sylw ei ystyried yn derfynol a chaiff ei adrodd i’r Pwyllgor Sicrwydd Ansawdd. Os ceir unrhyw bryderon caiff y penderfyniadau terfynol eu cyfeirio at y Pwyllgor Sicrwydd Ansawdd.\n2.8 Achrediad gan Gyrff Proffesiynol, Statudol a Rheoleiddio\n1. Mae Cyrff Proffesiynol, Statudol a Rheoleiddio yn gosod safonau ac yn rheoleiddio safonau mynediad i broffesiwn penodol. Mae gan y Brifysgol gyswllt â nifer o Gyrff Proffesiynol, Statudol a Rheoleiddio drwy achrediad ffurfiol o gynlluniau astudio ar lefel israddedig ac uwchraddedig. Fel rhan o’i gyfrifoldeb am Ran B Cod Ansawdd Addysg Uwch y DU, gan y Bwrdd Academaidd mae cyfrifoldeb cyffredinol dros reoli’r holl ymarferion adolygu, dilysu ac achredu allanol yn ymwneud â gweithgareddau addysgu o fewn y Brifysgol (Pennod B1).\n2. Mae Cyfadrannau yn cadw’r cyfrifoldeb am gysylltu â Chyrff Proffesiynol, Statudol a Rheoleiddio ar gyfer achredu cychwynnol ac am reoli’r cynlluniau achrededig yn eu meysydd pwnc. Mae adroddiadau’r Cyrff Proffesiynol, Statudol a Rheoleiddio yn darparu adborth allanol gwerthfawr ar ansawdd a safonau cynlluniau a disgwylir i Gyfadrannau eu hystyried yn llawn fel rhan o’r broses Monitro Cynlluniau Trwy Gwrs yn Flynyddol (gweler adran 6 ffurflen AMTS1).\n3. Mae’n ofynnol i Gyfadrannau gadarnhau a oes bwriad i geisio achrediad i gynlluniau newydd fel rhan o’r Broses Cymeradwyo Cynllun. Fel arfer dylai achredu unrhyw gynlluniau newydd ddigwydd cyn gynted â phosibl ar ôl y gymeradwyaeth derfynol, a dylid hysbysu’r Bwrdd Academaidd am ganlyniad yr ymarfer achredu.\n4. Dylai Cyfadrannau sicrhau bod copïau o’r canlynol yn cael eu cyflwyno i’r Gofrestrfa Academaidd i’w hystyried gan y Bwrdd Academaidd: pob gohebiaeth a’r holl ddogfennau a gyflwynir i Gyrff Proffesiynol, Statudol a Rheoleiddio ar gyfer ymarferion achredu; gohebiaeth ac adroddiadau’n codi o ymarferion achredu, ac ymatebion neu gynlluniau gweithredu’r Gyfadran. Dylid anfon y rhain i qaestaff@aber.ac.uk\n5. Caiff pob adroddiad sy’n codi o adolygiadau gan Gyrff Proffesiynol, Statudol a Rheoleiddio eu hystyried gan y Bwrdd Academaidd. Gwneir hyn i sicrhau bod unrhyw wendidau a nodir yng ngweithdrefnau’r Brifysgol yn cael sylw, bod Cyfadrannau wedi ymateb i unrhyw gwestiynau a godir gan y Cyrff Proffesiynol, Statudol a Rheoleiddio, a bod unrhyw ymarfer da yn cael ei ledaenu’n ehangach o fewn y Brifysgol. Bydd y Bwrdd Academaidd yn dilyn ac yn monitro unrhyw weithredu sy’n codi o adroddiadau gan Gyrff Proffesiynol, Statudol a Rheoleiddio, a gallai fod angen i Gyfadrannau baratoi cynlluniau gweithredu mewnol mewn ymateb i adroddiadau’r Cyrff.\n6. Bydd y Bwrdd Academaidd yn cynnal cofrestr o’r holl gynlluniau a gaiff eu hachredu gan Gyrff Proffesiynol, Statudol a Rheoleiddio. Gwahoddir Dirprwy Is-Gangellorion y Cyfadrannau i adolygu a chadarnhau cywirdeb y gofrestr yn flynyddol. Hefyd disgwylir i Gyfadrannau hysbysu’r Bwrdd Academaidd am unrhyw newidiadau i statws achrediad y cynlluniau.\n7. Mae Cyfadrannau yn gyfrifol am gyhoeddi manylion llawn achrediadau cynlluniau i fyfyrwyr, a rhaid sicrhau bod ymgeiswyr a myfyrwyr cyfredol yn ymwybodol o statws y cynllun astudio mewn perthynas ag achrediad gan Gyrff Proffesiynol, Statudol a Rheoleiddio.\n8. Os ceir newidiadau i’r modd astudio, neu os ceir trefniant cydweithredol newydd ar gyfer cynllun astudio, dylai’r Gyfadran berthnasol gysylltu â’r Cyrff Proffesiynol, Statudol a Rheoleiddio i weld a yw’r ddarpariaeth ddiwygiedig yn dod o dan drefniadau achredu cyfredol. Rhaid hysbysu myfyrwyr am statws y ddarpariaeth newydd neu ddiwygiedig.\n2.9 Monitro Blynyddol y Cynlluniau Trwy Gwrs\n1. Mae’r Brifysgol yn ymrwymo i fonitro ei holl gynlluniau trwy gwrs yn flynyddol o fewn y cyd-destun a osodir ym Mhennod B8 Cod Ansawdd Addysg Uwch y DU, Monitro ac Adolygu Rhaglenni. Goruchwylir yr ymarferiad hwn gan y Bwrdd Academaidd.\n2. Nod yr ymarfer Monitro Blynyddol y Cynlluniau trwy Gwrs (AMTS) yw darparu trefn ddiogel sy’n sicrhau’r Brifysgol bod cynlluniau’n cyrraedd eu nod, a nodi meysydd o ymarfer da a lledaenu’r wybodaeth hon er mwyn gwella’r ddarpariaeth.\n3. Mae’r cyfrifoldeb am fonitro pob cynllun israddedig ac uwchraddedig trwy gwrs yn gorwedd yn bennaf gyda’r Gyfadran sy’n berchen arno. Mae’n bwysig nodi pryderon sy’n benodol i gynllun arbennig neu’n gyffredin i nifer ohonynt, adfyfyrio ac adrodd arnynt a chymryd camau priodol. Mae hyn yr un mor wir os yw’r pryderon hyn yn ymwneud â modiwlau’r adran neu fodiwlau adran arall neu ddarparwr partner sy’n hanfodol i’r cynllun dan sylw.\n4. Dylai cydlynydd cwrs neu gyfatebol gwblhau ffurflen AMTS1, gan ddibynnu ar sut i caiff cynlluniau eu grwpio. Mae pob cynllun trwy gwrs yn ddarostyngedig i fonitro blynyddol. I gynorthwyo gyda’r broses hon caiff pecynnau data monitro blynyddol eu darparu i gynlluniau sydd â niferoedd sydd ag arwyddocâd ystadegol.\n5.Wrth ystyried adroddiadau AMTS2, gall cyfadrannau geisio eglurhad pellach gan adrannau ar faterion a godir neu fanylion am unrhyw weithredu a wneir. Bydd materion i’w hystyried ar lefel prifysgol yn cael eu cyfeirio at y Bwrdd Academaidd. Yn ogystal, gall y Pwyllgor Darpariaeth Gydweithredol a Rhyngwladol geisio eglurhad pellach gan gyfadrannau ar faterion sy’n ymwneud â phartneriaethau cydweithredol.\n6. Gofynnir i gydlynwyr cynlluniau gyflwyno dogfennau Monitro Blynyddol y Cynlluniau Trwy Gwrs i Gyfadrannau yn unol â’r dyddiadau cau a osodir gan bob cyfadran fel tystiolaeth ffurfiol eu bod wedi ymgysylltu â’r broses hon. Bydd ffurflenni AMTS1 o flynyddoedd blaenorol ar gael ar gyfer adolygiad cyfnodol o’r cynllun ac unrhyw ddigwyddiad ail-ddilysu yn y dyfodol ar gyfer cynlluniau unigol. Mae’r adroddiad AMTS2 yn adroddiad cyfunol gan y Gyfadran y dylid ei gyflwyno yng nghyfarfod mis Tachwedd y Pwyllgor Sicrhau Ansawdd. Adroddir drwy eithriad a dylid gwneud sylwadau ar faterion sydd o arwyddocâd penodol. Dylai’r rhain gynnwys llwyddiannau, ymarfer da ac arloesi, risgiau i ansawdd a heriau a dylai nodi materion i’w tynnu i sylw’r Brifysgol.\n7. Darperir canllawiau ychwanegol yn y templedi canlynol:\n(i) Monitro Blynyddol y Cynlluniau Trwy Gwrs (AMTS) – Cymorth Data\n(ii) Siart Llif ar gyfer Adroddiadau Monitro Blynyddol y Cynlluniau Trwy Gwrs ac EE\n(iv) AMTS1 Atodiad 1: Monitro Darpariaeth Gydweithredol\n(v) AMTS1 Atodiad 2: Darpariaeth AUM\n2.10 Archwiliad o Berfformiad Athrofa/Adran\n1. Mae’r Archwiliad o Berfformiad Athrofa/Adran yn gyfle i’r Adran, yr Athrofa a’r Brifysgol werthuso effeithiolrwydd gweithdrefnau rheoli, dysgu, addysgu a chyfoethogi a sicrhau ansawdd Adran/Athrofa a monitro perfformiad yn erbyn dangosyddion perfformiad allweddol perthnasol ac i’r Brifysgol ei sicrhau ei hun a gallu dangos i gyrff allanol (yr ASA) bod rheolaeth ansawdd a safonau sy’n gyfrifoldeb y Brifysgol yn cael ei chyflenwi’n llwyddiannus yn gyffredinol.\n2. Bydd Tîm Archwilio, yn adrodd i'r Pwyllgor Sicrhau Ansawdd, yn archwilio adrannau ar sail gylchol 5-6 blynedd ar ran y Brifysgol, i sicrhau bod yr holl brosesau a threfniadau perthnasol ar gyfer ansawdd a safonau'n weithredol, gan weithredu'n effeithiol ac yn effeithlon a bod gwelliannau a argymhellir i addysgu a dysgu'n cael eu rhoi ar waith. Caiff unrhyw ddarpariaeth gydweithredol ei chynnwys yn rhan o'r archwiliad ansawdd.\n3. Er y bydd yr archwiliad yn canolbwyntio ar weithgareddau ar lefel yr adran, caiff cysylltiadau â gweithgareddau pwyllgorau a strwythurau rheoli perthnasol ar lefel yr Athrofa eu harchwilio hefyd.\n4. Os pennir bod hynny’n briodol, gellir cynnal Archwiliad o'r Athrofa hefyd yn lle, neu yn ogystal ag archwiliadau o adrannau academaidd unigol. Cynhelir Archwiliad o'r Athrofa ar yr un sail ag archwiliad o adran, ond gallai'r Tîm Archwilio ganolbwyntio ar weithrediad prosesau, systemau, cydymffurfio a hyfforddi a strwythur rheoli a phortffolio cyffredinol yr Athrofa, yn hytrach nag archwiliad manylach o fodiwlau a chynlluniau israddedig trwy gwrs.\n5. Dylid annog cynrychiolwyr myfyrwyr o'r adran i gyfranogi'n llawn ym mharatoadau'r adran ar gyfer yr archwiliad a chwblhau'r ddogfen hunanwerthuso. Fel arall, gall cynrychiolwyr myfyrwyr gyflwyno eu dogfen hunanwerthuso eu hunain, neu ychwanegu atodiad i gyflwyniad yr adran.\nManylion Proses yr Archwiliad o Berfformiad Athrofa/Adran\n6. Caiff ffocws unrhyw ymweliad ei nodi'n glir i Adran o flaen llaw ond bydd yn ymwneud â chyflwyno holl ddarpariaeth yr Adran. Pan fydd Tîm Archwilio'n ymweld caiff y meysydd canlynol eu hystyried yn yr adolygiad:\n(i) Cynlluniau a modiwlau israddedig ac uwchraddedig; darpariaeth ymchwil uwchraddedig; darpariaeth gydweithredol;\n(ii) Systemau Adborth;\n(iv) Datblygu a Hyfforddi Staff.\n7. Bydd ymweliad archwilio'n nodweddiadol yn para un neu ddau ddiwrnod a bydd yn cynnwys yr elfennau canlynol:\n(i) Archwilio dogfen hunanwerthuso, cofnodion pwyllgorau perthnasol a'r holl ddogfennau eraill sy'n ymwneud ag addysgu a dysgu mewn Adran;\n(ii) Cyfarfod(ydd) gyda'r Pennaeth Adran a staff sydd â chyfrifoldeb am wahanol agweddau o addysgu a dysgu (e.e. arholiadau, cymorth i fyfyrwyr, derbyn myfyrwyr);\n(iii) Cyfarfod(ydd) gyda chynrychiolwyr myfyrwyr, israddedig, uwchraddedig trwy gwrs ac uwchraddedig ymchwil;\n(iv) Cyfarfod(ydd) gyda staff eraill sy'n ymwneud â sicrhau ansawdd a/neu addysgu a dysgu (e.e. aelodau newydd o staff / gweinyddwyr);\n(v) Cyfarfodydd gydag unrhyw staff perthnasol ar lefel yr Athrofa e.e. Cyfarwyddwyr Astudiaethau Israddedig, Astudiaethau Uwchraddedig neu Ddysgu ac Addysgu, Ymchwil, Cyfarwyddwr Ysgol y Graddedigion; gellir cynnal y cyfarfodydd hyn yn ystod archwiliad Athrofa dilynol os nad yn yr archwiliad adrannol.\nAelodaeth y Tîm Archwilio ac Amserlen Ddangosol\n8. Caiff aelodaeth y Tîm Archwilio ei drafod gyda Chadeirydd y Pwyllgor Sicrhau Ansawdd a/neu Gyfarwyddwr y Swyddfa Ansawdd Academaidd a Chofnodion. Fel arfer byddai Tîm Archwilio yn cynnwys yr aelodau canlynol:\n(i) Cadeirydd (aelod o uwch staff academaidd PA e.e. Dirprwy Is-Ganghellor, Cyfarwyddwr Athrofa, Pennaeth Adran neu aelod academaidd arall o staff sydd â rôl uwch yn yr Athrofa);\n(ii) Aelod o'r Pwyllgor Sicrhau Ansawdd, aelod o Dîm Archwilio blaenorol neu Gyfarwyddwr Athrofa arall;\n(iii) Pennaeth Adran o adran y trefnir archwiliad ar ei chyfer yn y dyfodol agos;\n(iv) Asesydd Academaidd Allanol (arbenigwr Pwnc Academaidd ac os yw'n briodol arbenigwr diwydiant);\n(v) Cyfarwyddwr y Swyddfa Ansawdd Academaidd a Chofnodion neu gynrychiolydd;\n(vi) Cynrychiolydd myfyrwyr;\n(vii) Aelod o staff y Swyddfa Ansawdd Academaidd a Chofnodion a fydd yn gwasanaethu fel Ysgrifennydd i'r Tîm Archwilio, yn goruchwylio'r ymarfer ac yn drafftio'r adroddiad.\nSylwedydd (caiff aelod o staff y Swyddfa Ansawdd Academaidd a Chofnodion neu aelod mewnol o staff academaidd hefyd eistedd fel sylwedydd er mwyn cael profiad cyn dod yn aelod llawn o'r Tîm Archwilio);\n9. Fel arfer ni ddylai mwy na dau aelod o Bwyllgor Gweithredol y Brifysgol fod yn aelodau o Dîm Archwilio Adrannol. Fel arfer caiff archwiliadau eu cadeirio gan y Dirprwy Is-Ganghellor, Cadeirydd y Pwyllgor Sicrhau Ansawdd neu Gyfarwyddwr Athrofa arall. Caiff yr archwilwyr mewnol ar gyfer pob ymweliad eu dynodi gan y Swyddfa Ansawdd Academaidd a Chofnodion. Bydd pob aelod o staff a benodir i wasanaethu'n aelodau o Dimau Archwilio yn cael hyfforddiant ac arweiniad priodol, a bydd yr Asesydd Allanol yn cael nodiadau canllaw ffurfiol.\n10. Gwahoddir adrannau i enwebu tri chydweithiwr proffesiynol o'r Deyrnas Unedig a allai weithredu fel Asesydd Allanol a thelir ffi a threuliau am hyn. Ni ddylai Asesydd Allanol fod yn Arholwr Allanol cyfredol yn yr Adran a gorau oll os bydd yn meddu ar wybodaeth am brosesau a gweithdrefnau sicrhau ansawdd. Cadeirydd ac Ysgrifennydd y Tîm Archwilio fydd yn dewis yr Asesydd Allanol mewn ymgynghoriad â'r Adran.\n11. Mae'r canlynol yn amserlen ddangosol ar gyfer archwiliad undydd (Adran neu Athrofa). Gall y Cadeirydd a'r Ysgrifennydd gyfarfod â myfyrwyr cyn y prif ddigwyddiad, a chyflwyno crynodeb ysgrifenedig o’r drafodaeth i’w ystyried gan y\nRhif Amser Digwyddiad\n1 9.15 am Cyfarfod preifat o aelodau’r Tîm Archwilio\n2 10.00 am Cyfarfod gyda’r Pennaeth Adran / Cyfarwyddwr yr Athrofa\n3 11.00 am Cyfarfod preifat o aelodau’r Tîm Archwilio\n4 11.30 am Cyfarfod gydag uwch staff academaidd sydd â swyddi allweddol yn yr Adran / Athrofa (gallai fod yn briodol gweld dau grŵp ar wahân)\n5 12.30 pm CINIO\n6 1.30 pm Cyfarfod preifat o’r Tîm Archwilio\n7 2.00 pm Cyfarfod gyda myfyrwyr*\n8 2.45 pm Cyfarfod preifat o aelodau’r Tîm Archwilio\n9 3.15pm Cyfarfod gyda staff eraill gan gynnwys staff gweinyddol a rhan amser sy’n ymwneud â sicrhau ansawdd a/neu addysgu a dysgu\n10 4.15 pm Cyfarfod preifat o aelodau’r Tîm Archwilio\n11 4.45 pm Adborth i’r Pennaeth Adran\n12 5.00 pm Gorffen\nTîm Archwilio llawn:\n*Lle bo’n briodol gallai’r Cadeirydd a’r Ysgrifennydd Archwilio gyfarfod â myfyrwyr cyn y Panel.\nManylion y broses\n12. Bydd ffocws ymweliad yn ymwneud â’r holl gynlluniau (o raddau Sylfaen ac israddedig i gynlluniau Meistr uwchraddedig trwy gwrs ac Ymchwil Uwchraddedig). Caiff yr eitemau canlynol eu cynnwys yn yr adolygiad:\n(i) Safonau addysgu a dysgu mewn modiwlau.\n(iv) Cymorth a Chanllawiau Myfyrwyr\n(ix) Arloesi o ran addysgu a dysgu e.e. VLE\n(xi) Unrhyw gynlluniau Rhyddfraint, cydweithredol neu ddysgu o bell\n(iii) Gwerthusiadau myfyrwyr o Fodiwlau a Chynlluniau, adroddiadau ar MEQ, Rho Wybod Nawr\nCydymffurfio: Bydd y Tîm Archwilio hefyd yn sicrhau bod Adrannau’n cydymffurfio â Rheoliadau a Llawlyfr Ansawdd Academaidd y Brifysgol, ac yn ymgysylltu ac yn gweithredu polisi’r Brifysgol gan gynnwys, er enghraifft, Strategaeth Dysgu ac Addysgu’r Brifysgol.\nDatblygu a Hyfforddi Staff: Bydd y Tîm Archwilio yn trafod y materion canlynol gydag Adrannau:\n(i) Sefydlu a hyfforddi y Brifysgol a’r Adran, a datblygu staff.\n(ii) Proses Arsylwi Cymheiriaid.\n13. Bydd disgwyl i adrannau eu gwerthuso eu hunain yn erbyn set o ddatganiadau mewn perthynas ag ansawdd a safonau addysgu a dysgu, gan ddefnyddio templed y Ddogfen Hunanwerthuso sy’n cynnwys dangosyddion perfformiad allweddol. Mae’r datganiadau’n cwmpasu’r meysydd canlynol: cynlluniau academaidd, addysgu a dysgu, asesu ac adborth, myfyrwyr ymchwil, cyfranogiad a phrofiad myfyriwr, datblygu staff academaidd, darpariaeth gydweithredol ac arholwyr allanol.\n14. Dylid defnyddio’r adran sylwadau i gyfeirio at dystiolaeth ategol a nodi camau gweithredu ar gyfer cyfoethogi ansawdd a nodi’r camau mae’r adran wedi dynodi sydd angen eu cymryd i gyfoethogi ansawdd a/neu wella perfformiad.\n15. Yn ogystal, gofynnir i’r Adran ysgrifennu sylwebaeth (dim mwy na dwy ochr A4) yn adfyfyrio ar y prif gryfderau, gwendidau, cyfleoedd a bygythiadau y mae wedi’u canfod (dadansoddiad SWOT). Caiff y sgoriau a’r sylwadau eu defnyddio fel sail ar gyfer trafodaeth yn yr archwiliad.\n16.Dylai’r Adran ddarparu’r dogfennau canlynol y dylid eu lanlwytho i safle SharePoint y Swyddfa Ansawdd Academaidd a Chofnodion heb fod yn hwyrach na thair wythnos cyn yr ymweliad archwilio:\n(i) Strwythur Rolau a Chyfrifoldebau’r Adran: Manylion am gyfansoddiad a chyfrifoldebau’r adran, a lle bo’n briodol Pwyllgorau ar lefel Athrofa sy’n ymwneud ag addysgu a dysgu ac eglurhad o linellau adrodd y grwpiau hyn o fewn yr adran a’r Athrofa yn nodi rolau a chyfrifoldebau staff allweddol.\n(ii) Cofnodion Pwyllgor ar gyfer y deuddeg mis blaenorol ar gyfer y canlynol:\nPwyllgor gwaith yr Adran neu’r Athrofa\nPwyllgorau Dysgu ac Addysgu’r Adran (a/neu Athrofa)\nPwyllgorau Ymgynghorol Staff Myfyrwyr\nPwyllgorau’n ymdrin â darpariaeth gydweithredol neu ddysgu dosbarthedig arall\n(iii) Dogfennau Strategaeth (dogfennau lefel Athrofa) er enghraifft:\nCynllun Gweithredu NSS\nCynllun Gweithredu TELG\n(iv) Adroddiadau ar Brosesau Sicrhau Ansawdd Cyfnodol:\nAdroddiad(au) Adolygiad Cyfnodol o Gynlluniau – adroddiad yr adolygiad diweddaraf\nDogfennau Monitro Blynyddol y Cyrsiau Trwy Gwrs (ffurflenni AMTS1) ar gyfer y flwyddyn flaenorol.\nYr adroddiad diweddaraf gan gorff proffesiynol neu sefydliad allanol (lle bo’n berthnasol) ar gynlluniau a gynigir gan yr adran.\nTystiolaeth o adborth myfyrwyr ar fodiwlau ac unrhyw gamau a gymerwyd yn ystod y flwyddyn academaidd flaenorol ac (os yw’n briodol) yr un bresennol.\n(v) Cyhoeddiadau’r Adran:\nRhaglen sefydlu neu Wythnos Groeso’r Adran neu’r Athrofa\nLlawlyfrau myfyrwyr yr adran ar gyfer y flwyddyn academaidd bresennol\nLlawlyfr(au)/Arweiniad i staff\n(vi) Unrhyw ddogfennau eraill a allai fod yn berthnasol.\nBydd y Swyddfa Ansawdd Academaidd a Chofnodion a’r Adran Gynllunio hefyd yn darparu’r canlynol ar y safle SharePoint:\n(i) Adroddiadau Arholwyr Allanol ar gyfer y tair sesiwn academaidd flaenorol.\n(ii) Adroddiad ac Adroddiad Cynnydd blaenorol yr Archwiliad o Berfformiad Athrofa/Adran.\n(iii) Adroddiad Adolygiad Blynyddol yr Adran a baratowyd gan yr Adran Gynllunio yn cynnwys data ystadegol yn ymwneud ag ymgeiswyr, myfyrwyr a staff.\n(iv) Setiau Gwybodaeth Allweddol.\nGallai’r Tîm Archwilio ofyn am dystiolaeth ychwanegol ar ôl y cyfarfod os bydd angen edrych ar faterion penodol ymhellach.\nCanlyniad yr ymweliad Archwilio Perfformiad yr Adran\n17. Gall y Cadeirydd a’r Ysgrifennydd wahodd yr Asesydd Allanol i anfon adroddiad ysgrifenedig i’w ystyried gan y Tîm Archwilio yn ystod yr Archwiliad o Berfformiad Athrofa/Adran. Bydd y Swyddfa Ansawdd Academaidd a Chofnodion hefyd yn cysylltu â’r Asesydd Allanol ac yn cynnig gwybodaeth ar brosesau sicrhau ansawdd ar lefel y Brifysgol fel bo’n briodol.\n18. Yn dilyn yr archwiliad, caiff adroddiad ei lunio a fydd yn amlygu meysydd o ymarfer da ac yn nodi argymhellion i’r Adran, yr Athrofa a’r Brifysgol. Bydd y Pwyllgor Sicrhau Ansawdd yn ystyried yr adroddiad hwn. Caiff y Pennaeth Adran gyfle i wneud sylwadau ar gywirdeb ffeithiol cyn cylchredeg yr adroddiad drafft i Gyfarwyddwr yr Athrofa ac aelodau o Dîm Archwilio’r Athrofa. Ni fydd disgwyl i’r Adran ymateb yn llawn gyda Chynllun Gweithredu tan yn ddiweddarach.\n19. Bydd gofyn i’r Adran gyflwyno Cynllun Gweithredu o fewn tri mis i gyhoeddi’r adroddiad, gan nodi sut mae’n bwriadu rhoi argymhellion y Tîm Archwilio ar waith. Caiff templed ar gyfer y Cynllun Gweithredu ei ddarparu gyda’r adroddiad.\n20. Bydd gofyn i’r Adran, ac os yw’n briodol, yr Athrofa, ddarparu adroddiad ysgrifenedig dilynol o fewn 12 mis i’r archwiliad, gan nodi sut mae’n rhoi’r argymhellion a nodwyd yn y Cynllun Gweithredu ar waith. Os oes mater penodol sy’n peri pryder efallai y bydd disgwyl i’r Adran a/neu’r Athrofa ymateb i hyn o fewn cyfnod byrrach. Bydd y Pwyllgor Sicrhau Ansawdd yn ystyried yr ymateb ysgrifenedig.\n21. Os, o ganlyniad i’r ymateb ysgrifenedig, nad yw’r Pwyllgor Sicrhau Ansawdd yn fodlon â chynnydd neu weithrediad y pwyntiau gweithredu, gallai ofyn am y canlynol:\n(i) Ymweliad gan Gadeirydd ac Ysgrifennydd y Tîm Archwilio â’r Adran i drafod y pwyntiau gweithredu’n fanylach.\n(ii) Y dylid cynnal archwiliad mewnol dilynol yn yr Adran ymhen rhwng 12 a 36 mis.\n22. Yn yr adran hon ceir arweiniad ar weithredu archwiliad dau gam, gyda’r Archwiliad Adrannol cychwynnol yn arwain at Archwiliad o’r Athrofa. Cam 1: Cynhelir Archwiliadau Adrannol Cychwynnol fel digwyddiadau undydd ar wahân cyn cynnull panel i adolygu gweithrediad yr Athrofa. Gall y Tîm Archwilio gyfarfod neu beidio â staff yr Athrofa yn ystod yr archwiliad adrannol, gallai rhai neu bob un fod yn bresennol yn rhinwedd eu swyddi fel aelodau o’r adran academaidd sy’n cael ei hadolygu. Cam 2:Yn ddelfrydol dylid cynnal Archwiliad yr Athrofa o fewn amserlen resymol yn dilyn yr archwiliad adrannol olaf.\n23. Gwahoddir Cyfarwyddwr yr Athrofa i ddarparu sylwebaeth ysgrifenedig ar adroddiadau’r archwiliadau adran, dogfennau hunanwerthuso, dangosyddion perfformiad allweddol a’r ddogfen Paratoi Adolygiad o Berfformiad yr Adran.\n24. Bydd Dirprwy Is-Ganghellor neu Gadeirydd y Pwyllgor Sicrhau Ansawdd yn cadeirio Panel Archwilio’r Athrofa a bydd ei aelodaeth yn cynnwys cadeiryddion paneli’r adrannau, ac asesydd allanol sydd â phrofiad rheoli prifysgol ar lefel uwch (na fydd o reidrwydd yn meddu ar arbenigedd pwnc), cynrychiolaeth myfyrwyr a chynrychiolydd o’r Swyddfa Ansawdd Academaidd a Chofnodion. Bydd amserlen ddangosol Archwiliad Athrofa undydd yn dilyn y fformat a amlinellir ym mharagraff 11.\n25. Bydd y Panel yn cyfarfod â Chyfarwyddwr yr Athrofa, uwch staff yr Athrofa, ac unrhyw staff eraill sydd â rôl yn yr athrofa e.e. staff gweinyddol, tiwtoriaid derbyn ac ati a chynrychiolwyr myfyrwyr yr Athrofa. Bydd amserlen ddangosol Archwiliad Athrofa undydd yn dilyn y fformat a amlinellir ym mharagraff 11.\n26. Caiff adroddiad ar wahân ei baratoi ar gyfarfodydd Panel Archwilio’r Athrofa, gan dynnu argymhellion i’r Athrofa ac i’r Brifysgol; yr adroddiad hwn ynghyd â’r adroddiadau adrannol unigol fydd adroddiad llawn yr Athrofa a chaiff ei adrodd i’r Pwyllgor Sicrhau Ansawdd a thu hwnt.\n2.11 Archwiliad Ansawdd Adrannol\n1. Mae prosesau sicrhau ansawdd yn ddarostyngedig i archwiliad cyfnodol gan y Pwyllgor Sicrhau Ansawdd sy’n gwahodd Athrofeydd/Adrannau i gwblhau holiadur Archwiliad Ansawdd Adrannol, fel arfer yn flynyddol. Mae’r holiadur hwn yn gweithredu fel rhestr wirio i atgoffa adrannau am bolisïau, canllawiau a gweithdrefnau cyfredol sy’n ymarfer da. Mae’n arbennig o ddefnyddiol fel pwynt cyfeirio i staff o fewn adrannau academaidd a allai ymgymryd â rolau newydd a hefyd fel modd o amlygu newidiadau i bolisïau wrth iddynt gael eu mireinio a’u diweddaru. Mae’n cwmpasu meysydd allweddol yn y Llawlyfr Ansawdd Academaidd gan gynnwys asesu ac adborth, monitro cynlluniau a modiwlau, trefniadau tiwtora personol, a chynrychiolaeth myfyrwyr. Mae’r Archwiliad Ansawdd Adrannol yn gofyn i Athrofeydd/Adrannau gadarnhau bod polisi a chanllawiau’r Brifysgol yn cael eu rhoi ar waith, a bod materion sy’n codi o’r ymatebion i’r holiaduron yn cael eu hystyried mewn cyfarfod o’r Pwyllgor Sicrhau Ansawdd. Mae holiadur yr Archwiliad Ansawdd Adrannol yn atodiad pwysig i’r broses Archwilio Perfformiad Athrofa/Adran lle mae gofyn i Athrofeydd/Adrannau gyflwyno tystiolaeth ddogfennol lawn o’u prosesau Sicrhau Ansawdd.\n2.12 Furflenni Templed\nFfurflen Cymeradwyo Modiwl\nTempled Manyleb Rhaglen\nLlifsiart Cymeradwyo ac adolygu\nLlifsiart Cymeradwyo Cynlluniau Newydd\nCymeradwyo Cynlluniau: Tabl o Ganlyniadau Dysgu, gyda map o’r modiwlau\nFfurflen Hunan Werthusiad\nMonitro Blynyddol y Cynlluniau trwy Gwrs\nSiart Llif ar gyfer AMTS a Adroddiadau Arholwyr Allanol\nAMTS1 Atodiad 1: Darpariaeth Rhyngwladol\nAMTS1 Atodiad 2: AUM\nDogfen Hunan Asesu\nArchwiliad Ansawdd Athrofa/Adran\nRhestr Wirio AAA


Pwysau’n cynyddu ar Lywodraeth Cymru i gynnal ymchwiliad Covid-19 penodol i Gymru – Golwg360\nMae’r pwysau’n cynyddu ar Lywodraeth Cymru i gynnal ymchwiliad i’w hymateb i bandemig y coronafeirws.\nDaw hyn wrth i fudiadau megis Asthma UK a Choleg Nyrsio Brenhinol Cymru ymuno â’r alwad am gynnal ymchwiliad.\nDdoe (dydd Mercher, 12 Hydref) dywedodd Gweinidog iechyd Cymru, Eluned Morgan, ei bod yn “barod i ymddiheuro” am unrhyw fethiannau a wnaed gan Lywodraeth Cymru yn ystod y pandemig.\nMae Plaid Cymru, yn ogystal â’r Ceidwadwyr Cymreig, eisoes wedi galw am ymchwiliad sy’n benodol i Gymru.\nDywedodd Joseph Carter, Pennaeth y Cenhedloedd Datganoledig yn Asthma UK: “Cymaint ag yr ydym am edrych i’r dyfodol ac adfer o’r 18 mis diwethaf, mae angen i ni hefyd geisio cael atebion i deuluoedd a gollodd anwyliaid yn sgil camgymeriadau ein Llywodraeth.\n“Roedd yr adroddiad gan ASau i’r ymateb i Covid yn tynnu sylw at oedi a gwallau, ond ni wnaeth y pwyllgor edrych ar y camau a gymerwyd yn unigol gan Gymru.\n“Mae angen craffu ar benderfyniadau sy’n ymwneud â gofal a thriniaeth y mae Llywodraeth Cymru yn gyfrifol amdanynt yma yng Nghymru.\n“Yr ydym yn dal i weld sgil-effeithiau methiannau Llywodraeth Cymru, megis oedi gwasanaethau … a phrinder staff.\n“Bydd ymchwiliad sy’n benodol i Gymru yn canfod pam yr oedd cyfathrebu rhwng Llundain a Chymru mor wael.\n“Mae grym datganoledig yn dod gyda chyfrifoldeb datganoledig.\n“Ymchwiliad sy’n benodol i Gymru yw’r unig ffordd y gallwn sicrhau ein bod yn barod ar gyfer unrhyw bandemig yn y dyfodol.”\nMae deiseb sy’n galw am gynnal ymchwiliad penodol i Gymru wedi denu 1,088 o lofnodion hyd yma.\n“Cafodd llawer o anwyliaid eu heintio â Covid-19 mewn ysbytai a chartrefi gofal yng Nghymru,” meddai testun y ddeiseb.\n“Roedd cyfarpar diogelu personol yn brin, ni phrofwyd staff oni bai iddynt ddangos symptomau Covid-19, roedd y camau a gymerwyd i awyru ystafelloedd yn ddiffygiol, a rhoddwyd cleifion Covid-19 ar wardiau nad oeddent wedi’u bwriadu ar eu cyfer.\n“Anfonwyd llawer o gleifion adref heb iddynt gael eu hailbrofi; aethant ymlaen i ledaenu’r haint yn y gymuned cyn iddynt farw.\n“Roedd hysbysiadau ‘na cheisier dadebru’ yn gysylltiedig â nifer o gleifion heb ymgynghoriad. Roedd cyfathrebu’n wael os oedd yn digwydd o gwbl.\n“Yn bendant, ni ddysgwyd y gwersi perthnasol.\n“Dylid craffu yng Nghymru ar y penderfyniadau a wnaed yng Nghymru a effeithiodd ar bobol Cymru.”\n“Dull mwy gofalus”\nDywedodd llefarydd ar ran Llywodraeth Cymru: “Mae’r Prif Weinidog wedi ei gwneud yn glir y dylai’r ymchwiliad ledled y Deyrnas Unedig gwmpasu’n llawn yr holl benderfyniadau gafodd eu gwneud yng Nghymru.\n“Cymerwyd rhai camau gweithredu a phenderfyniadau yn yr ymateb pandemig ar lefel y Deyrnas Unedig ar sail pedair gwlad – rydym bob amser wedi bod yn agored i gydweithio lle mae penderfyniadau a rennir ac ymatebion a rennir.\n“Ein cyfrifoldeb ni yw i bobol yng Nghymru ac i warchod bywydau a bywoliaeth pobol.\n“Rydym wedi dilyn cyngor ein cynghorwyr meddygol a gwyddonol ac wedi mabwysiadu dull mwy gofalus.\n“Mae adroddiadau annibynnol, gan Archwilio Cymru, wedi dangos bod ein dull o brofi, er enghraifft, yn llai costus ac yn fwy effeithlon na’r hyn a gymerwyd gan Lywodraeth y Deyrnas Unedig.\n“Rydym yn parhau i ddysgu mwy am coronafeirws wrth i dystiolaeth newydd ddod i’r amlwg am y feirws hwn o bob cwr o’r byd.”\n“Wrth gwrs rwy’n barod i ymddiheuro i bawb sydd wedi dioddef yn ystod y pandemig”


Labordy Q Cymru - Iechyd Cyhoeddus Cymru\nMae Q Lab Cymru yn fenter i wella iechyd a gofal ar gyfer pobl yng Nghymru. Mae’n bartneriaeth rhwng Gwelliant Cymru a Q, sef cymuned gysylltiedig o wellhawyr ledled y DU ac Iwerddon. Mae Q Lab Cymru yn derbyn cyllid gan y Sefydliad Iechyd, elusen annibynnol sydd wedi ymrwymo i sicrhau gwell iechyd a gofal iechyd i bobl yn y DU.\nMwy am Q Lab Cymru\nTrwy ein cyfres o weithdai a phrosiectau, ein nod yw dod ag arbenigwyr pwnc, arbenigwyr gwella a defnyddwyr gwasanaeth o bob rhan o'r system ynghyd i archwilio, datblygu, profi a gweithredu syniadau i wneud cynnydd ar yr heriau cymhleth sy'n wynebu gwasanaethau iechyd a gofal yng Nghymru.\nMae'r Lab yn darparu lle diogel i bobl a sefydliadau ddod ynghyd i archwilio'r heriau hyn, ac i ddatblygu a phrofi syniadau i fynd i'r afael â nhw.\nMae creadigrwydd a chydweithio yn ganolog i'n hymagwedd. Rydym yn mabwysiadu methodoleg meddwl dylunio yn ein gwaith, ac yn cefnogi cyfranogwyr Q Lab Cymru i wneud yr un peth.Mae Q Lab Cymru wedi’i leoli o fewn tîm Gwelliant Cymru yn Iechyd Cyhoeddus Cymru. Mae ein gwaith yn cefnogi ac yn sail i uchelgeisiau rhaglenni cenedlaethol Gwelliant Cymru.


Covid-19 - Cwestiynau Cyffredin Ysgolion - Cyngor Sir Benfro\nDatblygwyd y cwestiynau cyffredin canlynol i ateb mwyafrif eich ymholiadau ar hyn o bryd.\nOs bydd gennych ymholiad ynghylch ysgol eich plentyn, cysylltwch â’r ysgol yn uniongyrchol.\nBeth yw’r cynlluniau o ran gweithredu mewn ysgolion ym mis Medi?\nBeth ddylwn I ei wneud os yw fy mhlentyn yn cael canlyniad prawf positif yn ystod gwyliau’r haf?\nBeth yw profi llif unffordd a phwy sy’n gymwys i’e gael?\nAm faint o amser y mae angen inni hunanynysu?\nMae Llywodraeth Cymru yn parhau i fonitro cyfraddau achosion COVID ledled Cymru, a sut maent yn berthnasol i dderbyniadau i'r ysbyty. Mae llwyddiant y rhaglen frechu yn rhoi rheswm i fod yn optimistaidd am y dyfodol, ac wrth i gyfyngiadau gael eu llacio ledled y gymdeithas ehangach, dylai lleoliadau addysgol ddilyn patrwm tebyg.\nMae tri phrif newid yn cael eu cynnig i ddod â rhywfaint o normalrwydd yn ôl i addysg cyn tymor newydd yr hydref. Dyma nhw:\nNi fydd gorchuddion wyneb yn cael eu hargymell fel mater o drefn mwyach mewn ystafelloedd dosbarth mewn ysgolion uwchradd; ond byddant yn cael eu hannog mewn ardaloedd cymunedol a byddant yn parhau i fod yn ofynnol ar gludiant i'r ysgol.\nNi fydd angen grwpiau cyswllt mwyach a defnyddir y broses Profi, Olrhain a Diogelu i nodi cysylltiadau agos dysgwyr sydd wedi profi'n bositif.\nBydd amseroedd sesiynau arferol yr ysgol yn ailddechrau.\nMae cyngor newydd wedi'i gyhoeddi ar y newidiadau allweddol i ysgolion o fis Medi ynghyd â Chanllawiau Gweithredol wedi'u diweddaru sy'n rhoi rhagor o fanylion.\nBydd Llywodraeth Cymru hefyd yn cyhoeddi Fframwaith Penderfyniadau Rheoli Heintiau COVID-19 Lleol ar ddechrau tymor yr hydref fel bod gan ysgolion amser i sefydlu systemau newydd yn ystod yr wythnosau sy'n dilyn. Bydd y fframwaith yn galluogi ysgolion i deilwra rhai o'r ymyriadau i adlewyrchu lefel y risg a nodwyd yn lleol, gyda chefnogaeth swyddogion iechyd cyhoeddus ac awdurdodau lleol i sicrhau bod mesurau'n briodol i'w hamgylchiadau.\nRydym eisoes wedi cwrdd â Phenaethiaid i drafod y newidiadau hyn a byddwn ni'n gweithio'n agos gydag arweinwyr ein hysgolion i wneud y newidiadau ac i barhau i sicrhau diogelwch ein dysgwyr a'n staff.\nMae'n hanfodol ein bod ni i gyd yn parhau i ddilyn y canllawiau mewn perthynas â hunanynysu ac yn golchi ein dwylo'n aml er mwyn lleihau'r potensial o drosglwyddo'r feirws yn ein hysgolion.\nMae'n bwysig eich bod yn rhoi gwybod i ni os yw eich plentyn yn cael prawf cadarnhaol dros y gwyliau, rhowch wybod i ni drwy e-bostio communicabledisease@pembrokeshire.gov.uk gan ddarparu enw, grŵp blwyddyn ac ysgol eich plentyn.\nBeth yw profi llif unffordd a phwy sy’n gymwys i’e gael?\nMae holl staff ysgolion a disgyblion ysgolion uwchradd yn cael cynnig profion llif unffordd y gallent eu gwneud gartref ddwywaith yr wythnos.\nY nod yw nodi'r rhai sy'n cario'r feirws heb sylweddoli hynny fel y gallant hunanynysu. Mae symptomau ysgafn, neu hyd yn oed dim symptomau, gan lawer o bobl sydd â COVID-19, ond gallant ledaenu'r feirws o hyd. Drwy hunan-brofi'n rheolaidd, gallwn helpu i arafu lledaeniad y feirws a helpu i amddiffyn y rhai mwyaf agored i niwed yn ein teuluoedd a'n cymunedau.\nMae hunan-brofi ar gyfer COVID-19 yn syml, yn gyflym a gellir gwneud y prawf gartref heb fod angen mynd i ganolfan brofi neu bostio samplau i labordy i'w dadansoddi.\nMae dyfeisiau llif unffordd yn hawdd i'w defnyddio ac yn rhoi canlyniadau o fewn 30 munud.\nMae profion yn wirfoddol, ond anogir unigolion yn gryf i fanteisio ar y cynnig i leihau ymhellach y risg o drosglwyddo ymhlith y rhai nad ydynt yn dangos unrhyw symptomau.\nMae'n bwysig cofio mai diben y profion yw ategu'r mesurau diogelwch sydd eisoes wedi'u rhoi ar waith mewn ysgolion i ganiatáu dysgu wyneb yn wyneb, megis cadw pellter cymdeithasol a gwisgo gorchuddion wyneb. Hefyd, os bydd canlyniad y prawf LFD yn negyddol, nid yw hynny'n golygu y gallwch ymlacio neu anwybyddu rheolau cadw pellter cymdeithasol neu fesurau eraill i helpu i atal trosglwyddiad y feirws - offeryn ychwanegol yw prawf llif unffordd sy'n cyfrannu at leihau'r risg.\nGellir casglu'r pecynnau profi o'ch ysgol, a fydd hefyd yn rhoi rhagor o wybodaeth i chi ynghylch pryd a sut i wneud y profion a sut i gofnodi'r canlyniadau, a beth ddylech ei wneud os byddwch yn cael prawf positif.\nCeir rhagor o wybodaeth am brofion llif unffordd mewn ysgolion gan gynnwys rhai Cwestiynau Cyffredin defnyddiol ar Llywodraeth Cymru.\nMae'n hanfodol bod unrhyw un sydd â symptomau COVID-19, neu unigolion sy'n rhannu aelwyd ag unrhyw un sydd â symptomau, yn hunanynysu, hyd yn oed os yw'r symptomau'n wan. I ddiogelu eraill, mae'n rhaid ichi beidio â mynychu'r ysgol, y feithrinfa, lleoliadau gofal plant eraill, y gwaith, na mynd i leoedd megis meddygfa, fferyllfa neu ysbyty.\nMae'n rhaid i unrhyw un sydd â symptomau hunanynysu am 10 niwrnod o'r adeg y mae'r symptomau'n dechrau. Gall yr unigolyn ddychwelyd i'r ysgol neu i'r gwaith ar ôl 10 niwrnod os yw'n ddigon iach i wneud hynny.\nMae'n rhaid i unrhyw un ar yr aelwyd nad oes ganddo symptomau hunanynysu am 10 diwrnod o'r adeg y dechreuodd yr unigolyn cyntaf gael symptomau.\nOs yw rhiant yn barnu bod gan ei blentyn symptomau OND ei fod yn dewis peidio â rhoi'r plentyn drwy'r profiad o gael prawf, mae'n rhaid i holl aelodau'r aelwyd hunanynysu am 10 diwrnod ar ôl i'r symptomau ddechrau.\nOs yw canlyniad y prawf yn bositif, bydd y Tîm Profi, Olrhain, Diogelu yn cysylltu â chi i roi cyngor pellach.\nOs yw canlyniad y prawf yn negyddol, gall y cyfnod hunanynysu ddod i ben i bawb, gall plant ddychwelyd i'r ysgol a gall rhieni ddychwelyd i'r gwaith os ydynt yn ddigon iach i wneud hynny, a chyn belled nad oes neb arall ar yr aelwyd wedi datblygu symptomau.\nMae rhieni a gofalwyr ar incwm isel y mae eu plant yn gorfod hunanynysu yn gymwys bellach i gael taliad cymorth o £500.\nFframweithiau Penderfyniadau Rheoli Heintiau COVID-19 lleol ar gyfer ysgolion a cholegau o hydref 2021\nIechyd Cyhoeddus Cymru: Ysgolion a Covid 19: Gwybodaeth i Rieni\nID: 6553, adolygwyd 23/09/2021


Rhydychen Cymru - St Catherine's College\nHome › Rhydychen Cymru\nEr fod Prifysgol Rhydychen a’i cholegau wedi bod yn gweithio gyda ysgolion ar hyd a lled Cymru ers rhai blynyddoedd, mae myfyrywr o Gymru dal wedi’u tan-gynrychioli yn Rhydychen. Rydym eisiau newid hyn – amser am ddull newydd! Dyma un o’n myfyrwyr i esbonio rhagor:\nMae Coleg yr Iesu, y Coleg Newydd, a Choleg St Catherine’s wedi ymuno a’i gilydd i lawnsio Rhydychen Cymru, ein rhaglen estyn allan (‘outreach’) cymunedol i Gymru. Gan weithio gyda’n gilydd gallwn sicrhau fod Prifysgol Rhydychen yn gallu cynnig rhaglen estyn allan cynhwysfawr a chydlynol ar gyfer Cymru gyfan.\nMae’n nodau yn uchelgeisiol:\nDarparu cymorth estyn allan parhaus ar draws HOLL ardaloedd Cymru ar gyfer disgyblion, athrawon a darpar ymgeiswyr prifysgol o grwpiau tangynrychioledig.\nI annog a ysbrydoli myfyrwyr Cymraeg o bob oedran a chefndir i fwynhau eu dysgu, bod yn ddysgwyr annibynnol, cael hyder yn eu hunain a bod yn uchelgeisiol am eu dyfodol.\nGwella cyfleoedd addysgiadol pob disgybl.\nHelpu’r rheini yng Nghymru sy’n anelu at brifysgolion disglair i gyflawni eu nod.\nGwithio gyda gweddill y Brifysgol i gynyddu’r ganran o fyfyrwyr israddedig DU o 15% i 25% erbyn 2023.\nI Brifysgol Rhydychen fod yn nod realistig ar gyfer unrhyw un â dawn academaidd ac ymrwymiad.\nDros y blynyddoedd nesaf bydd Rydychen Cymru yn gweithio gyda ysgolion a cholegau yn yr ardaeloedd canlynol:\nBlaenau Gwent, Bro Morgannwg, Caerffili, Caerdydd, Casnewydd, Castell-nedd Port Talbot, Ceredigion, Conwy, Gwynedd, Merthyr Tudful, Rhondda Cynon Taf, Pen y Bont ar Ogwr, Sir Benfro, Sir Ddinbych, Sir Fflint, Sir Fynwy, Sir Gâr, Powys, Wrecsam, Ynys Môn.\nYn ogystal â gweithio gyda Rhwydwaith Seren ar hyd a lled y wlad, mae Rhydychen Cymru yn datblygu partneriaethau gydag awdurdodau lleol, ymddiriedolaethau aml-academi a mudiadau symudedd cymdeithasol.\nBeth yw rôl Catz?\nNi rydym yn disgwyl gallu gwneud newidiadau radical dros nos, ond gobeithiwn adeiladu partneriaethau hir-oes ar draws y wlad a fyddai’n fuddiol i’r holl gymuned o ysgolion yn ogystal â’n Prifysgol am genedlaethau lawer. Mae Catz yn gweithio’n galed i gyflawni hyn yn barod ac bellach wedi gweithio gyda’r ysgolion a mudiadau canlynol yn 2021:\nI gael rhagor o wybodaeth ynglŷn â gwaith Rhydychen Cymru, yn cynnwys ein gwaith gyda Rhwydwaith Seren, ewch i https://www.ox.ac.uk/rhydychen-cymru\nCysylltwch â Steffan Williams, Swyddog Estyn Allan (Outreach Officer) Coleg St Catherine’s i weld sut allwn eich helpu (yn rhad ac am ddim): admissions@stcatz.ox.ac.uk


Felinwynt - Antur Cymru\nPentref yng Ngheredigion tua 4 milltir o Aberteifi yw Felinwynt. Er gwaethaf hyn, mae cyflymder y band eang i drigolion yn araf iawn gyda chyflymder lawrlwytho ar gyfartaledd tua 2 Mpbs.\nYn ffodus mae’r 3G a’r 4G yn y pentref yn wych sy’n golygu ein bod wedi medru cymryd mantais o gynllun grant Allwedd Band Eang Cymru Llywodraeth Cymru sydd ar gael i bobl lle mae’r band eang yn wael er mwyn gwella’r gwasanaeth. Hyd yn hyn rydym wedi cynorthwyo:\nDwsin o gartrefi yn Felinwynt i wella cyflymder eu band eang o 2 Mbps i gymaint â 40 Mpbs trwy osod erial 4G allanol a llwybrydd 4G tu fewn. Fel arfer telir am gostau cyfalaf gosod yr offer gan y grant ac yna disgwylir i’r cartref dalu’r costau rhentu misol am y band eang ar gost o £22 y mis yn Felinwynt am ddata diderfyn.\nByddai’r gwaith o osod datrysiadau i fusnesau a leolir yn y pentref ac yn fwy diweddar i bobl broffesiynol yn gweithio o adref yn ystod yr argyfwng Covid–19, wedi bod yn llawer iawn anoddach oni bai bod y datrysiad hwn yn ei le.\nMae’r datrysiad hwn yn un ymarferol i lawer o leoliadau ar hyd a lled Cymru lle mae’r band eang yn wael – os hoffech chi i ni edrych i weld beth sydd ar gael yn eich ardal ac a ydych yn gymwys i dderbyn grant, yna cysylltwch.


Awstralia am wahardd rhai mewnfudwyr o’i dinasoedd mwyaf – Golwg360\n9 Hydref 2018 am 09:02 Diweddarwyd am 10:05\nMae llywodraeth Awstralia yn ystyried gwahardd rhai mewnfudwyr rhag ymgartrefu mewn dinasoedd mawr.\nBwriad y llywodraeth ydi torri nifer y mewnfudwyr sy’n symud i Sydney a Melbourne er mwyn ceisio “lleihau tagfeydd”.\nFe fyddai hyn yn golygu gosod amodau newydd ar y fisas sydd ar hyn o bryd yn gwahardd mewnfudwyr rhag aros yn hir mewn canolfannau llai poblog, er mwyn cynyddu’r tebygolrwydd y bydden nhw’n ymgartrefu yn y mannau hynny yn barhaol.\nAwstralia yw un o’r gwledydd mwyaf poblogaidd yn y byd, ond mae ganddi gyfran uchel o’i phoblogaeth – 25 miliwn o bobol ar hyn o bryd – yn byw mewn dinasoedd.\nMae tua dau o bob pump o’r rheiny yn byw yn Sydney a Melbourne.


Economi Bywyd a Newid Hinsawdd | Undeb yr Annibynwyr Cymraeg\nRhoi | Taliadau\nMewngofnodi | Cofrestru\nY Traddodiad Annibynnol\nSwyddogion yr Undeb\nY Panel Diogelwch Cydenwadol\nAdnoddau Apêl Madagascar\nArloesi a Buddsoddi\nY Rhwydwaith Merched\nY Rhwydwaith Heddwch\nCyhoeddiadau a Hysbysebion\nY Ffordd Blwyddyn 1\nY Ffordd Blwyddyn 2\nY Ffordd Blwyddyn 3\nYng Nghyfarfod Adran Dinasyddiaeth Gristnogol Undeb yr Annibynwyr Cymraeg ar ddechrau Mis Hydref 2018 penderfynwyd ffurfio Gweithgor Economi Bywyd a Newid Hinsawdd i ystyried goblygiadau yr hyn sy’n digwydd o’n cwmpas yn economaidd ac amgylcheddol.\nNi ellir ystyried y ddau gyfansoddyn hyn ar wahân a rhaid eu trafod mewn perthynas â’i gilydd. Cytunodd Cyngor Undeb yr Annibynwyr Cymraeg mai briff y Gweithgor byddai rhoi arweiniad i’r eglwysi ar sut dylai’r Cristion ddelio gydag arian a’r amgylchedd. Cydnabuwyd bod cyflwr llawer o’n heglwysi yn golygu mai consyrn pennaf aelodau yw sut i gadw’r drws ar agor, ond y mae rheidrwydd arnom i weld yn ehangach.\nFaint ohonoch sy’n cofio teithio i Birmingham i wrthdystiad Jiwbilî 2000 yng nghyfarfod G8 1998 yn Birmingham, Lloegr? Galw oeddem am ddileu Dyled y Trydydd Byd erbyn y flwyddyn 2000. Roedd yr Uwchgynhadledd honno yn Birmingham, ymhlith pethau eraill, yn canolbwyntio ar sicrhau twf economaidd cynaliadwy yng nghyd-destun diogelu’r amgylchedd a llywodraethu da. Bu i’r 50,000 -70,000 o wrthdystwyr greu penawdau ledled y byd; ffurfiwyd cadwyn ddynol o amgylch Canol Dinas Birmingham.\nUgain mlynedd yn ddiweddarach rhaid gofyn a ydyw pethau wedi gwella. Mae llawer o ddadansoddiadau, fel yr Adolygiad Stern a gyflwynwyd i Lywodraeth Prydain, wedi rhagweld gostyngiadau sylweddol yng nghynnyrch mewnwladol crynswth y byd oherwydd costau cysylltiedig â’r hinsawdd megis delio â mwy o ddigwyddiadau tywydd eithafol a phwysau i ardaloedd isel oherwydd codiad yn lefelau’r môr. Anodd yw darogan gyda sicrwydd, ond un peth sy’n gwbl eglur, mae’r rhan fwyaf o astudiaethau gan economegwyr annibynnol yn awgrymu bod newid yn yr hinsawdd yn effeithio’n negyddol ar yr economi fyd-eang.\n“Ni ddaw’r lleidr ond i ladrata ac i ladd ac i ddinistrio. Yr wyf fi wedi dod er mwyn i ddynion gael bywyd, a’i gael yn ei holl gyflawnder.”\nOs am sicrhau ‘bywyd yn ei holl gyflawnder’ rhaid wrth dwf economaidd, ond mae hynny, mor aml, yn creu mwy o dlodi ac anghyfiawnder. Sut felly mae sicrhau twf economaidd mewn cyfundrefn o globaleiddio sy’n dda ac iach? Beth, yn 2020, sy’n ein gwahardd rhag sicrhau delfryd ‘bywyd yn ei holl gyflawnder’ i bob brawd a chwaer ledled ein planed? A oes cyfiawnder yn bodoli ar lefel economaidd, ecolegol a dyngarol? A oes angen angen i ni ddysgu bodloni ar ddigon, a disgyblu’n hunain rhag parhau i ddatblygu a thyfu y tu hwnt i’n hangen? Ai’n diffyg mawr yw methu cydnabod nad yw tlodi’n anorfod?\nEisoes bu’r Gweithgor yn trafod a dechrau datblygu adnoddau. Eisoes bu cyfle i ymgymryd â heriau amgylcheddol Deugain Diwrnod y Grawys. Dros y misoedd nesaf ychwanegir gwybodaeth ffeithiol, ymdriniaethau diwinyddol a syniadau ymarferol i unigolion, eglwysi a chymunedau ymgymryd â hwy. Mae cysyniad y Jiwbilî wedi’i wreiddio mewn cydbwysedd cyfiawn a chynaliadwy rhwng realiti cymdeithasol, economaidd ac ecolegol. Pan fanteisir ar un newidyn i gynyddu twf un arall i’r eithaf, bydd y system gyfan yn dioddef yn y pen draw. Pan fydd un rhan o gymuned y Ddaear dan straen, effeithir ar bob rhan. Yn 2020, dangosodd pandemig COVID-19 y realiti hwn ar raddfa fyd-eang. Gall y gwersi rydym wedi, ac yn eu dysgu ein cyfeirio tuag at yr angen am Jiwbilî a’n cymell i adfer cydbwysedd i’r union systemau sy’n cynnal bywyd.\n“Cysegra’r hanner canfed flwyddyn, a chyhoedda ryddid trwy’r wlad i’r holl drigolion: bydd hon yn flwyddyn jiwbilî ichwi a bydd pob un ohonoch yn dychwelyd i’w dreftadaeth ac at ei dylwyth.”\nDyma gasgliad o adnoddau gwerthfawr ar gyfer Sul yr Hinsawdd ar wefan Cytûn. Dilynwch y linc yma i’w darllen.\nCymryd rhan... dilynwch ni ar Twitter\nTweets by @AnnibynwyrCymru\nTŷ John Penri, 5 Axis Court, Parc Busnes Glanyrafon, Bro Abertawe, SA7 0AJ\nHawlfraint © 2014\nRhif cofrestru'r elusen: 248076\nGwegynllunio gan WebBox Digital


Y Ganolfan Uwchefrydiau Cymreig a Cheltaidd yn dathlu 30 mlynedd - Prifysgol Cymru\nHafan > Newyddion a Digwyddiadau > Newyddion > CAWCS > Y Ganolfan Uwchefrydiau Cymreig a Cheltaidd yn dathlu 30 mlynedd\nY Ganolfan Uwchefrydiau Cymreig a Cheltaidd yn dathlu 30 mlynedd\nHeddiw, ar y 1 Hydref bydd y Ganolfan Uwchefrydiau Cymreig a Cheltaidd yn dathlu deng mlynedd ar hugain ers ei sefydlu gan Brifysgol Cymru yn 1985.\nFe’i sefydlwyd fel canolfan ymchwil arbenigol yn cynnal prosiectau cydweithredol ar ieithoedd, llenyddiaethau, diwylliant a hanes Cymru a’r gwledydd Celtaidd eraill, a chafodd gartref am yr wyth mlynedd cyntaf gan Goleg Brifysgol Cymru, Aberystwyth, ger yr Hen Goleg, cyn symud yn 1993 i adeilad pwrpasol wrth ymyl Llyfrgell Genedlaethol Cymru.\nDywedodd yr Athro Medwin Hughes, Is-Ganghellor Prifysgol Cymru, am y Ganolfan:\n‘Ers ei sefydlu ddeng mlynedd ar hugain yn ôl mae ymchwil ysgolheigaidd a rhagoriaeth academaidd wedi bod yn hanfodol i genhadaeth y Ganolfan. Yn ystod y cyfnod hwn mae ymchwilwyr y Ganolfan wedi gwneud cyfraniad enfawr i ysgolheictod Cymreig, ac mewn partneriaeth â sefydliadau yng Nghymru a thu hwnt maent wedi creu adnoddau hanfodol ar gyfer Astudiaethau Celtaidd.’\nAr hyn o bryd mae gan y Ganolfan ddeg ar hugain o staff academaidd a chynorthwyol. Er nad yw’n sefydliad dysgu, mae amgylchfyd ymchwil y Ganolfan yn ddelfrydol ar gyfer ôl-raddedigion sy’n cael cyfle i weithio gydag arbenigwyr yn eu meysydd.\nWrth sôn am brosiectau ymchwil y Ganolfan dywedodd y Cyfarwyddwr presennol, yr Athro Dafydd Johnston:\n"Mae gweithgareddau’r Ganolfan wedi ehangu dros y blynyddoedd gyda phrosiectau arloesol sy’n ei rhoi ar flaen y gad mewn ymchwil ar y gwledydd Celtaidd. Gyda’i bri rhyngwladol, ansawdd uchel ei hymchwilwyr, a record ragorol o ran cynnal prosiectau ymchwil cydweithredol, mae’r Ganolfan wedi gwneud cyfraniad sylweddol i wybodaeth a dealltwriaeth am dreftadaeth ddiwylliannol Cymru.’\nMae barddoniaeth Gymraeg yr Oesoedd Canol wedi bod yn un o feysydd craidd y Ganolfan ers y cychwyn. Y prosiect ymchwil cyntaf, dan arweiniad y Cyfarwyddwr yr Athro R. Geraint Gruffydd, oedd Beirdd y Tywysogion, sef beirdd llys y 12fed a’r 13eg ganrif, corff o farddoniaeth astrus a gyhoeddwyd mewn cyfres ysblennydd o saith cyfrol. Dilyniant naturiol i hwnnw oedd prosiect ar Feirdd yr Uchelwyr, a gychwynnodd yn 1993 dan arweiniad Dr Ann Parry Owen ac sydd wedi cynhyrchu cyfres o 44 o gyfrolau o farddoniaeth y cyfnod 1300-1525. Erbyn y prosiect ar farddoniaeth Guto’r Glyn (2008-12) roedd y dechnoleg newydd yn caniatáu cyhoeddi’n electronig ar wefan ddwyieithog sydd ar gael i bawb yn rhad ac am ddim - www.gutorglyn.net. Y gwaith diweddaraf ar lenyddiaeth yr Oesoedd Canol yw Cwlt y Seintiau yng Nghymru (2013-17), prosiect wedi’i arwain gan Dr David Parsons a fydd yn rhoi’r holl destunau Cymraeg am y seintiau ar wefan gyhoeddus, www.seintiaucymru.ac.uk.\nProsiect ymchwil hynaf y Brifysgol yw’r geiriadur hanesyddol o’r iaith Gymraeg, Geiriadur Prifysgol Cymru. Dechreuodd y gwaith casglu yn 1920, a chyhoeddwyd y cwbl mewn pedair cyfrol rhwng 1950 a 2002. Bellach mae Uned y Geiriadur yn rhan o’r Ganolfan ac mae’r gwaith ar gael ar lein yn rhad ac am ddim, http://geiriadur.ac.uk/. Mae’r Ganolfan hefyd yn cynnal Y Bywgraffiadur Cymreig mewn partneriaeth â Llyfrgell Genedlaethol Cymru (http://yba.llgc.org.uk/), dan olygyddiaeth yr Athro Dafydd Johnston.\nMae prosiectau’r Ganolfan wedi goleuo sawl agwedd ar hanes Cymru a’r gwledydd Celtaidd eraill. Mae’r Athro John Koch wedi arwain ymchwil ryng-ddisgyblaethol ar hanes cynnar yr ieithoedd Celtaidd a greodd adnoddau sylfaenol fel Celtic Culture: A Historical Encyclopedia (2006) a’r Atlas for Celtic Studies (2007), ac mae’r ymchwil yn parhau gydag Ewrop Môr Iwerydd ac Oesoedd y Metalau: cwestiynau am iaith gyffredin (2013-16), prosiect sy’n cyfuno ieithyddiaeth ac archaeoleg i ailystyried tarddiad daearyddol yr ieithoedd Celtaidd.\nRoedd Hanes Cymdeithasol yr Iaith Gymraeg dan arweiniad yr Athro Geraint H. Jenkins, ail Gyfarwyddwr y Ganolfan, yn brosiect arloesol a gynhyrchodd un ar ddeg o gyfrolau yn Gymraeg a Saesneg am hynt a helynt y Gymraeg ers yr Oesoedd Canol. Agorwyd maes cyfoethog arall gan Peter Lord a thîm prosiect Diwylliant Gweledol Cymru, ac mae’r tair cyfrol yn y Gymraeg a’r Saesneg yn drysorfa o wybodaeth am hanes ein celf.\nBu’r cyfnod Rhamantaidd yn ffocws ar gyfer dau brosiect sylweddol dan arweiniad Dr Mary-Ann Constantine, Iolo Morganwg a’r Traddodiad Rhamantaidd yng Nghymru a Cymru a’r Chwyldro Ffrengig. Ymhlith y cyfrolau niferus a gyhoeddwyd y mae golygiad o lythyrau Iolo Morganwg mewn tair cyfrol swmpus, a chyfres o destunau’n mynegi ymateb amlweddog pobl Cymru i’r Chwyldro yn Ffrainc. Prosiect diweddaraf Dr Constantine yw un pedair blynedd (2014-18) mewn partneriaeth â Phrifysgol Glasgow ar lên teithio’r cyfnod, Teithwyr Chwilfrydig: Thomas Pennant a Theithio i Gymru ac i'r Alban 1760-1815.\nMae llythyrau’n ddrych i rwydweithiau gwybodaeth y gorffennol, ac yn ogystal ag Iolo Morganwg mae’r Ganolfan wedi cyhoeddi holl ohebiaeth y Celtegydd a gwyddonydd arloesol Edward Lhwyd ar wefan Early Modern Letters Online (http://emlo.bodleian.ox.ac.uk/). Ar hyn o bryd mae Dr Marion Löffler yn gweithio ar y cysylltiadau Ewropeaidd a welir yng ngohebiaeth yr hanesydd o Ferthyr Tudful, Thomas Stephens.\nMae enwau lleoedd Cymru yn un arall o feysydd craidd y Ganolfan, dan arweiniad Dr David Parsons, sy’n cydweithio â Llyfrgell Genedlaethol Cymru a’r Comisiwn Henebion i ddatblygu casgliad cenedlaethol o enwau lleoedd.\nWrth i’r Ganolfan ddathlu’r deng mlynedd ar hugain eleni, mae’i dyfodol yn ddiogel yn ystod ac ar ôl yr uno rhwng Prifysgol Cymru a Phrifysgol Cymru y Drindod Dewi Sant. Mae’r Brifysgol wedi cadarnhau ei hymrwymiad i warchod y gweithgareddau academaidd a diwylliannol a gynhelir ganddi, a thrwy Adduned Cymru mae wedi sefydlu cwmni elusennol, gydag Arwel Ellis Owen yn Gadeirydd ar y Bwrdd Cyfarwyddwyr, er mwyn sicrhau parhad cyfraniad y Ganolfan i ddysg ac ysgolheictod Cymru.\nGan gadw ei chysylltiadau cryf â sefydliadau academaidd a chyrff diwylliannol eraill, bydd y Ganolfan yn parhau i gynnal ystod eang o raglenni ymchwil i ddathlu a hyrwyddo iaith, treftadaeth a diwylliant Cymru.\nNodiadau i Olygyddion: Am ragor o wybodaeth am Brifysgol Cymru ewch i: www.cymru.ac.uk Am wybodaeth i’r wasg a’r cyfryngau, cysylltwch â’r Tîm Cyfathrebu - cyfathrebu@cymru.ac.uk